Otak wanita terbukti lebih aktif berbanding otak lelaki

Dalam kajian pengimejan fungsi otak, Klinik Amen dari Newport Beach, California baru-baru ini melakar sejarah apabila mengkaji dan membandingkan 46,034 imbasan tomografi komputer emisi foton tunggal (SPECT) yang dikumpul daripada sembilan buah klinik untuk mengetahui perbezaan antara otak lelaki dan wanita.

Kajian yang diterbitkan dalam Journal of Alzheimer's Disease itu dikatakan sangat penting untuk memahami perbezaan otak mengikut jantina. Perbezaan kuantitatif yang diperolehi membolehkan penyelidik mengkaji risiko gangguan penyakit otak seperti Alzheimer mengikut jantina. Teknologi dan peralatan pengimejan seperti SPECT membolehkan rawatan dan ubatan yang tepat bagi pesakit pada masa hadapan.

Apa yang menarik, semasa kajian ini dijalankan, pasukan penyelidik mendapati minda wanita rata-rata lebih aktif di lebih banyak kawasan otak berbanding orang lelaki terutama sekali di bahagian korteks prafrontal yang melibatkan tumpuan dan kawalan impuls, pergerakan anggota serta kawalan mood atau emosi. Manakala orang lelaki pula lebih cenderung aktif di bahagian pusat visual dan koordinasi.

Subjek kajian yang terlibat dalam penyelidikan ini termasuklah 119 orang sukarelawan yang sihat dan juga 26,683 pesakit dengan pelbagai keadaan psikiatrik seperti trauma, gangguan bipolar, skizofrenia dan ADHD. Sebanyak 128 kawasan otak dianalisis dalam keadaan subjek semasa berada di garis dasar dan semasa melakukan tugasan yang memerlukan konsentrasi.

Keputusan kajian ini amat penting kerana gangguan otak memberikan kesan kepada lelaki dan wanita secara berbeza. Ini disebabkan wanita mempunyai risiko yang lebih tinggi untuk mendapat Alzheimer, kemurungan dan keresahan manakala orang lelaki pula lebih berisiko untuk mendapat ADHD dan berisiko mempunyai masalah perilaku sehingga ramai yang dimasukkan ke penjara.

Penemuan kajian mendapati lebih banyak peredaran darah berlaku di kawasan korteks prafrontal wanita berbanding lelaki. Ini mungkin menjelaskan kenapa orang perempuan lebih banyak mempamerkan emosi, empati, kawalan diri dan kebimbangan.

Peredaran darah yang lebih banyak di kawasan limbik otak pula menjelaskan mengapa wanita lebih terdedah untuk mengalami gangguan keresahan, insomnia dan kecelaruan makan.

Mungkin sebab itu jugalah secara majoritinya orang perempuan dikatakan lebih complicated daripada orang lelaki. Setuju?


Ini mungkin punca anda boros ketika membeli-belah secara online

Pernah tak anda shopping online dan terbeli benda yang anda tak perlu langsung pun? Lepas dah beli, anda peram barang tersebut beberapa tahun, kemudian baru rasa menyesal.

Kajian terbaru oleh University of British Columbia di Kanada membongkarkan rahsia mengapa ramai orang lebih cenderung membazirkan wang semasa membeli-belah secara atas talian.

Penolong Profesor Ying Zhu dari Fakulti Pengurusan UBC berpendapat teknologi touch screen bergerak dengan amat pantas menembusi pasaran pengguna. Tanpa kita sedari, penggunaannya dalam kehidupan sehari-hari membuatkan kita tidak sempat untuk menilai baik dan buruk kesannya terhadap manusia.

Dengan lebih daripada dua bilion pengguna telefon pintar, dijangkakan kegiatan e-dagang pada tahun hadapan akan dimonopoli oleh pembelian atas talian menggunakan teknologi skrin sentuh.

Ying Zhu dan pasukan penyelidiknya menjalankan beberapa eksperimen ke atas pelajar universiti untuk mengukur corak pemikiran dan tabiat pembelian menggunakan peranti seperti skrin sentuh dan komputer meja.

Kajian ini bertujuan untuk melihat sama ada tabiat membeli-belah atas talian seseorang boleh berubah apabila melibatkan dua jenis produk iaitu hedonik (berkaitan dengan rasa seronok seperti coklat atau perkhidmatan urut) dan utilitarian (barangan yang memberikan manfaat kepada ramai orang seperti roti dan mesin pencetak).

Keputusan kajian mendapati peranti skrin sentuh meningkatkan keinginan seorang pengguna untuk memiliki produk hedonik manakala komputer meja pula lebih berpengaruh dalam pembelian barangan utilitarian.

Selain itu, kajian itu mendapati pengguna yang membeli-belah menggunakan komputer meja adalah lebih berfikiran rasional berbanding mereka yang menggunakan skrin sentuh.


China bakal mengkomersialkan reaktor nuklear ke seluruh dunia

Setelah berjaya dengan pembangunan 37 buah reaktor yang menghasilkan 32.4 gigawatt elektrik, China kini bakal menjadi peneraju utama dunia dalam industri nuklear maritim dengan pembinaan lagi 20 buah reaktor.

Selain itu, dengan kerjasama antara China National Nuclear Power (CNNP) dengan syarikat-syarikat perkapalan serta mesin elektrik di negara itu, China juga merupakan negara pertama yang membina loji kuasa nuklear di kawasan perairan terbuka secara besar-besaran.

Loji kuasa nuklear terapung ini kebiasaannya dipasang pada badan kapal dan mempunyai kapasiti sekitar 25% daripada loji yang berada di atas darat. Ia dikhabarkan boleh menjana kuasa bagi pelantar-pelantar minyak dan pulau-pulau yang berada jauh dari pesisiran pantai. Selain itu, ia boleh bergerak menuju ke kawasan yang dilanda bencana untuk memberikan bantuan atau kepada mana-mana pelanggan yang mahukan tenaga elektrik dengan segera.

Memasang reaktor nuklear pada badan kapal ini sebenarnya bukanlah satu idea yang baru. Sebelum ini, Tentera AS telahpun membina reaktor terapung pertama yang dinamakan SS Sturgis MH-1A pada tahun 1967. Ia menyalurkan kuasa kepada Zon Terusan Panama dari tahun 1968 hingga 1975 sebelum dihentikan operasi pada 1977.

Beberapa dekad kemudian, Rusia pula melancarkan Akademik Lomonosov berukuran 70 megawatt dan seberat 21,000 tan pada tahun 2010. Kapal ini dijangka akan diatur posisinya ke Semenanjung Kamchatka di Vilyuchinsk sekitar tahun 2018 atau 2019.

Reaktor nuklear terapung sebenarnya mempunyai lebih banyak isu berbanding reaktor nuklear di darat. Penggunaannya sering menimbulkan kontroversi di kalangan masyarakat yang anti-nuklear. Apatah lagi dengan risiko isu keselamatan seperti kemalangan tidak berbau atau berlakunya cubaan rampasan oleh pengganas dan lanun.

Matlamat strategik utama kerajaan China untuk membina lebih banyak infrastruktur di Laut China Selatan ini adalah untuk memperkukuhkan lagi pegangan kuasa negara itu di sana. Ini disebabkan kawasan perairan itu sentiasa menjadi rebutan negara-negara jiran dan juga Amerika Syarikat.

Jadi, bila ada banyak kapal nuklear milik mereka berlayar dan lebih ramai warga China berada di wilayah itu, maka negara-negara lain pun jadi gerunlah nak ganggu.

Selain merebut kuasa di Laut China Selatan, China juga bakal mengatasi Amerika Syarikat dalam pasaran nuklear sebelum tahun 2026. Menurut BMI Research, China merancang untuk menjual dan membina loji nuklear di seluruh dunia sebagai salah satu usaha kerajaan dalam mengeksport teknologi dan mengatasi ekonomi domestik yang semakin perlahan.


Kartun dengan karakter haiwan tidak bagus untuk kanak-kanak

Kajian terbaru yang dijalankan oleh sekumpulan penyelidik dari Institut Pengajian Pendidikan Ontario mendapati kanak-kanak berusia 4-6 tahun lebih terkesan dengan cerita yang mempunyai karakter manusia berbanding karakter haiwan antropomorfik (menyerupai manusia).

Kita sering melihat di mana-mana media seperti buku, filem, permainan video dan sebagainya yang menggunakan watak kartun atau karakter haiwan yang menyerupai manusia. Haiwan-haiwan ini boleh bercakap, memakai baju dan melakukan aktiviti harian seperti seorang manusia.

Watak-watak ini kebiasaannya sangat menarik dan lucu, tetapi sebenarnya ia hanyalah cerita kosong yang tidak begitu bermakna.

Kajian yang diketuai oleh Dr. Ganea itu mendapati kanak-kanak tidak dapat membandingkan diri mereka dalam suasana realiti dengan watak-watak ini, jadi mereka tidak akan mempelajari apa-apa pengajaran atau nilai moral daripada jalan cerita tersebut.

Sebaliknya, jika sesuatu cerita itu memaparkan watak dan karakter seorang manusia, maka kanak-kanak akan lebih mudah membuat tafsiran yang lebih realistik dan mengaplikasikan pengetahuan atau nilai murni yang dipelajari ke dalam kehidupan seharian.

Menurut kajian yang diterbitkan dalam Developmental Science tersebut, sekumpulan kanak-kanak dibacakan buku cerita berlainan yang menggunakan watak manusia dan juga watak haiwan yang menyerupai manusia. Setiap buku mempunyai nilai moral yang sama iaitu mengenai amalan berkongsi dengan orang lain. Tabiat berkongsi setiap kanak-kanak dinilai sebelum dan selepas buku dibacakan.

Secara keseluruhan, kanak-kanak tadika yang mendengar cerita yang menggunakan karakter manusia mula berkongsi barang mereka dengan orang lain selepas cerita tamat. Manakala kanak-kanak yang mendengar cerita dengan watak haiwan antropomorfik pula masih tidak mahu berkongsi dengan sesiapa.

Menurut Dr. Ganea, keputusan kajian mendapati media dan bahan yang menggunakan watak realistik memberikan kesan besar kepada tingkah laku sosial kanak-kanak.

Ini disebabkan kanak-kanak boleh mengaitkan watak itu dengan diri mereka sendiri dan menerapkan nilai tersebut dalam kehidupan sebenar.

Jadi, sekiranya anda merupakan seorang pendidik atau ibu bapa, pilihlah bahan bacaan dan tontonan dengan sebaik-baiknya untuk mendidik anak-anak dengan nilai adab dan akhlak.


Sejarah Jenama 'FBT' - Penaja Rasmi Sukan SEA 2017 Kuala Lumpur

Pada tahun 1950, Kamol Chokephaibulkit bekerja sebagai pembaiki bola yang yang tinggal di Thailand. Tugasnya adalah dengan menjahit bolasepak yang sudah rosak yang dimain oleh pekerja asing barat yang bekerja di sana dengan tangan menggunakan benang dan jarum, agar dapat digunakan semula. Kebanyakan bola pada waktu itu pula datang dari Jerman dan kemahiran membaiki bola tidak ramai yang ada, pada orang tempatan.

Berkat kemahiran yang dibentuk itu Kamol mendapat idea untuk membuat sendiri bola yang diperbuat daripada tangan. Dengan menjadikan sebuah tokong di Sapan Leung sebagai pusat operasi, idea Kamol untuk membuat sendiri bola semakin menjadi kenyataan.

Pada awalnya, Kamol hanya mampu menyiapkan 2 ke 3 biji bola sahaja sehari. Walaupun begitu, permintaannya tetap habis. Setiap biji bola yang disiapkan berjaya dijual satu per satu dan perniagaannya mula membesar sikit demi sedikit.

Pada 1952, atas desakan permintaan, Kamol menubuhkan Football Thai, sebuah syarikat membuat bola yang diperbuat daripada kulit dan kedainya terletak di daerah Latkrabang. Syarikatnya memang dari awal dinamakan Football Thai. Kamol berkata, tujuan dia menubuhkan syarikat tersebut kerana dia mahu rakyat Thailand bermain bolasepak menggunakan bola sebenar dan bukan lagi tempurung kelapa.

Walaupun mempunyai syarikat sendiri, untuk 30 tahun pertama penubuhan Football Thai, syarikatnya tidak mengeluarkan bola menggunakan jenama sendiri. Football Thai mendapat kontrak dengan sebuah syarikat Jerman untuk membuat bola melalui perjanjian Original Equipment Manufacturer, di mana Football Thai adalah pembuat tetapi jenama pasarannya adalah di bawah syarikat Jerman tersebut.

Selepas 30 tahun, bermula tahun 80-an, Football Thai mula mengeluarkan produk dengan jenama sendiri yang menggunakan singkatan FBT.

Sehingga kini, Football Thai telah berkembang menjadi satu syarikat yang cukup besar dengan 2800 pekerja dan produk-produknya dihantar ke 40 buah negara. Selain daripada penghasilan produk berkaitan bolasepak, FBT juga menghasilkan produk-produk dalam aktiviti sukan lain. Dengan perkembangan perniagaan yang rancak, Football Thai kini mempunyai 4 kilang utama iaitu kilang pakaian sukan, kilang bola, kilang raket dan kilang penghasilan barangan untuk acara tinju.

Football Thai tidak lagi membuat bola untuk syarikat pembuat bola Jerman seperti sebelum ini tetapi masih lagi terus menjadi pembekal OEM kepada beberapa jenama terkenal seperti jenama Mikasa dan Mizuno, dua pelanggan terbesar bagi Football Thai.

FBT menjadi jenama terkenal di seluruh dunia menerusi program-program penajaan yang kerap dijalankan. Di Thailand sahaja, sebelum ini FBT menjadi penaja keseluruhan liga bolasepak Thailand. Namun kini FBT hanya menjadi penaja kepada liga Divisyen 2 Thailand selepas tempat mereka diambil alih oleh Nike, atas faktor-faktor potensi pemasaran yang lebih luas.

Di Malaysia, jersi jenama FBT sebenarnya cukup sinonim dengan pasukan Kedah dahulu namun kini hanya pasukan Felda United menggunakan jersi buatan FBT sebagai pakaian rasmi mereka, selepas banyak pasukan menukar kepada jersi jenama lain. Sempena Sukan Sea ke 29 2017 yang diadakan di Kuala Lumpur, FBT telah dilantik sebagai penaja rasmi kejohanan dan akan membekalkan tajaan pakaian dan alatan untuk lebih 20,000 sukarelawan dan pegawai yang bertugas.

Ketika ini Kamol Chokephaibulkit sudah berusia lebih 80 tahun, masih lagi merupakan pemilik tunggal Football Thai dan bertindak sebagai Presiden kepada syarikat. Tugas pengurusan semuanya kini dipertanggungjawabkan kepada anak beliau.

Begitulah serba sedikit kisah bagaimana sebuah empayar barangan sukan dibangunkan pada tahun 1950 oleh Kamol semasa umurnya belasan tahun, yang kini menjadi pembuat barangan sukan terbesar di Asia Tenggara.


"Scammer" pasti suka fungsi Whatsapp yang terbaru ini

Berita baik kepada pengguna Whatsapp, tidak lama lagi aplikasi kegemaran anda akan mempunyai ciri terbaru. Iaitu "Whatsapp Payment". Iaitu cara mudah untuk membuat penghantaran wang anda ke pengguna Whatsapp yang lain.

Aplikasi yang dimiliki oleh syarikat Facebook itu dipercayai sedang dalam versi BETA (dalam percubaan) mungkin bakal dilancarkan di United Kingdom dalam masa terdekat ini.

Aplikasi Whatsapp yang kini mempunyai lebih daripada 1 bilion pengguna aktif setiap hari pasti akan memonopoli pasaran sistem transaksi atas talian. Menurut laman web 'WABetaInfo' yang telah mendedahkan 'screenshot'  asal, versi BETA fungsi pembayaran ini, hanya untuk pengguna di India buat masa ini.

Ciri WhatsApp Payments yang mungkin bakal muncul tidak lama lagi (Imej: WABetaInfo.com)

Penghantaran pembayaran atas talian sudah dijalankan untuk aplikasi Facebook Messenger, tetapi dengan menambahkan fungsi ini ke WhatsApp pasti penggunaannya akan jadi lebih meluas.

Antara situasi yang mungkin menyebabkan sistem pembayaran ini digunakan dengan meluas adalah seperti pembayaran tambang teksi, minum di kedai mamak, ataupun ketika membeli sayur di pasar. Anda tidak perlu lagi membawa dompet anda keluar rumah dan anda hanya memerlukan smartphone anda sahaja.

Selain itu, ia juga dijangkakan boleh mengurangkan kadar penipuan atas talian yang memancing pengguna ke laman web perbankan palsu lalu memasukkan maklumat login pengguna ke laman itu (phishing).

Walaupun ianya dapat mengurangkan kes-kes penipuan perbankan, namun masih dikhuatiri sistem pembayaran melalui Whatsapp ini menjadi 'landasan' kepada penipu-penipu yang bergiat cergas di Malaysia.

Penipu-penipu (scammer) atas talian ini mungkin akan berseronok di atas kemudahan sistem ini kerana ianya lebih transparent daripada sistem perbankan atas talian. Ditambah pula untuk mendapatkan maklumat pengguna perlu melalui staff sokongan Whatsapp/Facebook.

Adakah pihak berkuasa kita boleh mendapatkan maklumat melalui mereka secara terus? Ataupun untuk mengaktifkan sistem ini memerlukan pengesahan pengenalan diri? Masih belum diketahui. Sama-samalah kita nantikan.


Kenapa Melayu di Malaysia Susah Untuk Bersatu?

"Ustaz, apa masalah kita sebagai orang Melayu? Mengapa kita tak boleh bersatu?" tanya seorang pelajar.

"Saya minta awak semua yang menyokong kerajaan, duduk di sebelah kanan saya dan yang menyokong pembangkang di sebelah kiri saya," kata Ustaz Zaki. "Angkat kerusi kamu dan duduk ikut pandangan awak."

Pelajar-pelajarnya segan-segan mahu bangun tapi kemudian apabila seorang dah mula, mereka semua pun mulalah membahagikan diri mereka. Kedengaran jeritan boo atau gelak ketawa tatkala mereka membahagikan diri mereka.

"Woi. Geng tak ada pendirian tu, atas pagar," jerit kedua-dua pihak.

Ustaz Zaki tersenyum saja. "Baik, sekarang ini saya mahu awak berdua bincangkan satu topik, topiknya adalah 'patutkah arak dan judi dihalang di Malaysia yang berbilang kaum dan agama."

"Oooh...mencabar tu Ustaz, kami pencadang atau pembangkang?" tanya mereka semua.

"Tidak ada pembangkang atau pencadang, masing-masing boleh keluar hujah, saya beri kamu 10 minit. Siapkan hujah kamu, kemudian bentang. Yang neutral pun boleh pilih mana-mana atau nak berkecuali," terang Ustaz Zaki.

Mereka pun berbincang sesama mereka bagi mencapai satu kata sepakat tak kiralah penyokong kerajaan, pembangkang mahupun atas pagar.

Selesai 10 minit, Ustaz Zaki pun bertanya," baik, kumpulan kerajaan, awak mula dulu."

"Maaf Ustaz, kami tak dapat capai kata sepakat, ada antara kami yang merasakan kita sepatutnya boleh benarkan penjualan arak dan perniagaan judi selagi kawalan dikenakan oleh pihak kerajaan," kata salah seorang dari kumpulan itu.

"Kami berpendapat yang dalam mengekalkan prinsip keharmonian negara kita, kita sepatutnya membenarkan penjualan arak dan judi asalkan tidak melibatkan orang Islam," jawab wakil dari kumpulan pro pembangkang.

"Awak dari kumpulan kerajaan, sebenarnya menyokong atau membangkang?" tanya Ustaz Zaki.

"Tak boleh tengah-tengah, awak kerajaan awak kena buat keputusan," balas Ustaz Zaki.

"Kalau macam tu, kami membantah Ustaz, kerana kami undi tadi, lebih ramai yang bantah," jawab mereka.

"Kamu pula bagaimana?" tanya Ustaz Zaki sambil memandang kumpulan atas pagar.

"Kami lebih condong ke arah pandangan pembangkang Ustaz. Kami rasakan hak untuk bukan Islam sepatutnya tidak diganggu, ini pada kami akan lebih menjaga hubungan antara kaum," kata mereka.

"Baik," kata Ustaz Zaki. "Jelaskan pada saya tentang arak dan judi berdasarkan apa yang kamu faham."

Ada banyak lagi pandangan-pandangan negatif yang muncul dari mulut semua pelajar dan Ustaz Zaki catitkan satu persatu di papan putih.

"Benar. Jadi mengapa, bila diperdebatkan tentang arak dan judi tadi, lebih ramai yang bersetuju tidak dihalang penjualan atau aktivitinya di Malaysia?" tanya Ustaz Zaki. "Ada sesiapa boleh jelaskan?"

Mereka semua diam sambil memandang satu sama lain. Selang setengah minit, barulah seorang mengangkat tangan.

"Kerana kita membincangkan arak dan judi dari pandangan bukan Muslim?" jawab dia.

"Betul," kata Ustaz Zaki. "Kenapa itu berlaku? Adakah pandangan anda sebagai seorang Muslim tidak penting? Kita berbincang tentang arak dan judi. Sesiapa yang rasional, tak kiralah agama apa pun dia, pun sedar keburukannya."

"Adakah anda merasakan pandangan anda sendiri tak relevan?" tanya Ustaz Zaki.

"Mengapa? Kita semua setuju tentang perihal keburukan arak dan judi, tapi kita tak mampu bersatu dalam hal melarang berleluasanya arak dan judi. Apa sebabnya?" soal Ustaz Zaki.

"Kami tak tahu kenapa Ustaz. Mungkin kerana kami mahu mengamalkan toleransi antara kaum," jawab mereka.

"Benar. Tetapi mana yang salah dan yang betul perlu kita pegang, kan?" kata Ustaz Zaki.

"Habis, apa yang kami patut buat Ustaz? Apa yang Ustaz akan buat jika Ustaz berada dalam situasi itu?" soal pelajar-pelajarnya.

"Percayalah yang pandangan kita itu relevan dan biarkanlah mereka yang memperjuangkan apa yang mereka nak. Kenapa kita atas dasar toleransi, nak juga turut serta berjuang untuk sesuatu yang kita tak setujui?" tanya Ustaz Zaki.

"Sekali kita sokong sesuatu yang kita sendiri tahu tidak baik pada kita, itu dah menjadikan pandangan kita sendiri tidak relevan, atas tindakan kita sendiri," terang Ustaz Zaki.

"Itulah masalah kenapa orang Melayu tak bersatu. Masing-masing lebih gemar berfikir mementingkan orang lain sehinggakan akhirnya tak sedar, menjerat diri sendiri," kata Ustaz Zaki.

Sambung Ustaz Zaki, "tapi, dengan orang melayu lain, kita berani,"

"Tadi, masa saya suruh awak bahagi ikut kumpulan, saya nampak awak semua mengejek-negejek kumpulan satu lagi bila ada yang tak masuk kumpulan awak."


Kisah Lelaki Jana Pendapatan RM6,000 Sehari Dengan Berniaga Kentang Goreng

Industri makanan sememangnya antara salah satu industri yang dikatakan tak akan ditelan zaman. Tatkala industri lain sedang bergelut disebabkan krisis ekonomi yang tidak menentu, industri makan terus bergerak ke hadapan.

Dan peluang ini dilihat oleh seorang pemuda yang telah menggunakan peluang tersebut untuk mencabar dirinya dan berjaya memperoleh pulangan yang lumayan.

Hasilnya, beliau memperolehi pendapatan mencecah RM6,000 sehari, dengan hanya menjual kentang goreng yang diberi nama "Katoshka".

Hasif Othman, 26, merupakan graduan Royal Melbourne Institute of Technology (RMIT), Melbourne yang berasal dari Singapura. Beliau yang menamatkan pelajaran dalam bidang ekonomi dan kewangan namun bercita-cita untuk mempunyai perniagaan sendiri.

Idea untuk menjual kentang goreng terhasil ketika sedang berborak bersama rakan baiknya. Yakin dan tekad dengan ideanya, Hasif yang tiada pengalaman dalam bidang F&B mula mengorak langkah.

Menurut Hasif, beliau menamakan "Katoshka" kerana ingin jenamanya kelihatan seperti jenama antarabangsa, yang bermaksud kentang dalam bahasa Rusia. Untuk menggerakkan ideanya ini, Hasif telah menggunakan wang simpanannya sebanyak SGD 10,000 (RM31,500) dan sedikit sumbangan daripada ibu bapanya.

Beliau menghabiskan masa 4 bulan dalam menghasilkan resepi istimewa dan memilih pelan perniagaan yang paling efektif.

Kentang goreng Katoshka yang diinspirasikan oleh kentang goreng Amsterdam ini dihasilkan menggunakan kentang berkualiti tinggi, iaitu kentang Russet yang diimport dari Amerika Syarikat dan dihidangkan di dalam cawan kertas.

Kentang tersebut dipotong menjadi kepingan dan digoreng sebanyak dua kali agar lebih garing, dan dihidangkan dengan pilihan sos yang sangat lazat. Kentang goreng bersos istimewa tersebut diberikan terlebih dahulu kepada keluarga dan rakan-rakan untuk dicuba dan memberi pendapat.

Hasif yang tiada pengalaman berniaga mula menjual kentang goreng di pasar malam di Geylang. Dan seperti yang dijangkakan, cabaran demi cabaran dilalui anak muda ini. Katoshka mengalami masalah sistem operasi di mana ia memerlukan masa yang lama untuk menghasilkan hidangan kerana hanya mempunyai 2 penggoreng. Ketika itu, pulangan yang diperoleh sangat rendah.

"Disebabkan kekurangan sumber dan kentang goreng ini perlu digoreng serta merta sebelum dihidangkan, kami memerlukan masa yang lama, dan pelanggan terpaksa menunggu antara 30 hingga 40 minit. Pada mulanya kami meminta nombor telefon pelanggang dan memberitahu akan menelefon mereka apabila kentang goreng mereka siap," jelas Hasif.

Respon pada mulanya agak perlahan, namun pada minggu kedua kami mula mendapat pelanggan hasil daripada liputan media dan bantuan keluarga serta rakan-rakan. Hasif berkata mereka mendapat perhatian media kerana menjual makanan yang lain daripada yang lain yang biasanya dijual di pasar malam.

Menurut Hasif, industri makanan di Singapura sangat mencabar dan terlalu tepu, dan untuk sentiasa diterima, kita perlu sentiasa inovatif dan jangan takut untuk melakukan perubahan.

Setelah mendapat tumpuan dari penduduk Singapura, kini pulangan harian yang diperolehi agak lumayan di antara RM4,700 hingga RM6,300 bergantung kepadalokasi, dengan purata jualan sebanyak 300 cawan kentang setiap hari.

Apabila ditanya mengenai nasihat kepada mereka yang ingin menjadi usahawan, Hasif menjawab :

"Terus mulakan, jangan takut. Kita dapat belajar di sepanjang jalan. Tak kisahlah apa pun hasilnya, pengalaman yang kita dapat itu akan menjadikan kita lebih baik di masa hadapan.

Sumber : Simple idea to earns up $2k a day


4 Pemain Bola Keranjang Paling Tinggi Dalam Sejarah

Bagi atlet, mereka memerlukan bakat dan kemahiran dalam sukan yang mereka ceburi untuk memastikan mereka terserlah daripada orang lain. Selain itu, fizikal juga memainkan peranan yang sangat penting untuk seseorang berjaya dalam sukan. Sebagai contoh, atlet lari pecut memerlukan bentuk fizikal yang tinggi dan tegap manakala atlet marathon memerlukan tubuh yang lebih ringan dan jantung yang kuat.

Bagi sukan bola keranjang pula, faktor ketinggian memang tidak dapat dinafikan merupakan salah satu aspek utama bagi memastikan atlet itu berjaya. iluminasi.com ingin berkongsi 4 pemain bola keranjang yang paling tinggi dalam sejarah dunia.

Tempat ke-4 dipegang oleh Paul Sturgess yang merupakan pemain bola keranjang England dan bermain untuk kelab Cheshire Phoenix pada tahun 2015. Beliau juga merupakan pemain bola keranjang profesional ketika ini dengan ketinggian 231.8 sentimeter dan berat 147 kilograam.

Sebelum menceburi sukan bola keranjang, Paul lebih fokus kepada sukan golf dan american football. Namun ketika berusia 14 tahun beliau beralih arah ke sukan bola keranjang, dengan ketinggian normal ketika iaitu 168 sentimeter.

Ketika berusia 16 tahun ketinggian Paul meningkat secara mendadak menjadi 210 sentimeter dan bertambah menjadi 218 sentimeter pada usia 18 tahun. Jika Paul mengangkat tangannya ke atas, ia boleh mencapai setinggi 300 cm.

Atlet bola keranjang dari Korea Utara, Ri Myung-Hun memegang rekod sebagai pemain bola keranjang ke-3 tertinggi di dunia. Beliau yang berdiri dengan ketinggian 235 sentimeter menjadikan Michael Jordan sebagai idolanya.

Bekas pemain bola keranjang Korea Utara ini pernah bercadang untuk bermain di Amerika Syarikat namun tidak berjaya kerana hubungan politik antara kedua-dua negara yang tegang.

Namun pada tahun 2000, kerajaan Amerika Syarikat membenarkan Ri untuk bermain di Amerika Syarikat dengan syarat gaji yang diterima tidak dihantar pulang ke Korea Utara. Kim Jong-Il, pemerintah Korea Utara ketika itu membalas beliau akan membenarkan Ri untuk bermain secara professional di Amerika jika mereka membayarnya dengan gandum.

Atlet bola keranjang kelahiran wilayah Heilongjiang, China ini merupakan pemain kedua tertinggi dengan ketinggian 236 sentimeter. Sun Mingming lahir pada 23 Ogos 1983 dan mempunyai 3 adik beradik. Beliau mula menjinakkan diri dalam sukan bola keranjang ketika berusia 15 tahun.

Sun Mingming kemudiannya menyambung pelajarannya di sebuah kolej komuniti di Ventura, California dan kemudiannya mula bermain secara professional di Amerika Syarikat. Belia juga pernah bermain di Mexico dan Jepun.

Pada tahun 2013, Sun Mingming telah berkahwin dengan seorang atlet kickboxing, Xu Yan yang berketinggian 184 sentimeter dan mereka telah diisytiharkan sebagai pasangan tertinggi di dunia dengan jumlah ketinggian 423.47 sentimeter.

Pemain bola keranjang yang tertinggi dalam sejarah dunia jatuh kepada Suleiman Ali Nashnush yang berasal dari Tripoli, Libya dengan ketinggian 239 sentimeter. Suleiman merupakan pemain bola keranjang Libya dan juga seorang pelakon. Beliau merupakan salah seorang daripada 16 orang di dunia yang mempunyai ketinggian melebihi 8 kaki (243.8 sentimeter).

Walaubagaimanapun, ketinggian Suleiman semakin meningkat selepas beliau bersara dari dunia sukan iaitu daripada 239 sentimeter kepada 246 sentimeter. Beliau telah menjalani pembedahan pada tahun 1960 bagi membetulkan pertumbuhannya yang tidak normal.

Pada tahun 1991, Suleiman Ali yang berusia 48 tahun telah meninggal dunia di kampung halamannya di Tripoli, Libya.


Kreatif: Tray Kopi McDonald ini Boleh Berubah Menjadi Sebuah Boombox

Apabila membeli air dan kuantiti yang banyak di McDonald's, anda akan diberikan sebuah tray untuk memudahkan anda membawa kesemua air tersebut. Malangnya, tray tersebut akan dibuang begitu sahaja.

Sekiranya anda bijak, tray tersebut bolehlah digunakan untuk membuat sesuatu yang berfaedah. Itulah yang dilakukan oleh McDonald's dengan kerjasama University of Waterloo dan Stacklab.

Tray air tersebut telah diubah suai boleh digunakan kembali sebagai boombox. Apa itu boombox?

Ianya adalah sebuah alat untuk membesarkan suara yang dikeluarkan dari telefon pintar anda menggunakan mekanisma pantulan bunyi.

Untuk membolehkan tray tersebut digunakan sebagai boombox, bahan yang mempunyai kelebihan memantulkan bunyi telah diletakkan pada bahagian bawah tray tersebut. Hasil daripada ujikaji yang dilakukan, apabila lagu daripada telefon pintar anda dimainkan, kertas refleksi ini akan memantulkan bunyi seterusnya memperkuatkan (amplify) bunyi sebanyak 101%.

University of Waterloo di Kanada di sememangnya terkenal dengan kajian-kajian dan projek menarik. Disini jugalah lahirnya jenama Blackberry. Malangnya, tray kreatif yang diberi nama McDonald's Boombox ini yang dikeluarkan dalam masa yang terhad kepada pelanggan mereka di Kanada sahaja.


6 Bidang Pendidikan Paling Ramai Graduan Menganggur di Malaysia

Menteri Pendidikan Tinggi mengumumkan satu statistik yang agak menakutkan. Seramai 54,103 orang graduan yang telah menamatkan pengajian gagal mendapatkan peluang pekerjaan. Jumlah tersebut merangkumi 22.7 peratus daripada jumlah keseluruhan graduan yang habis pengajian pada tahun lepas.

Walaupun begitu, tahukah anda graduan berkemahiran apa yang susah hendak mendapatkan peluang pekerjaan ini? Berikut adalah 6 bidang kemahiran yang graduannya sukar mendapatkan peluang pekerjaan, menurut laporan Kementerian Pengajian Tinggi.

Kebanyakan kursus perniagaan bertujuan menghasilkan graduan yang arif tentang amalan perniagaan dan pentadbiran. Graduan dilatih untuk menjadi pengurus, perunding, pentadbir atau mungkin juga usahawan yang professional.

Semasa melalui kursus, graduan telah pun disediakan ilmu dalam bidang pengurusan, perakaunan, kewangan, pemasaran, ekonomi, undang-undang dan pelbagai lagi cabang lain.

Program Sains Gunaan sebenarnya cukup penting dalam pembangunan sesebuah negara kerana ini merangkumi 4 cabang penting dalam bidang penyelidikan iaitu biologi, kimia, geologi dan fizik. Tidak ada penjelasan khusus dari KPT berkenaan mana satu cabang yang dimaksudkan terjejas teruk.

Bidang sains gunaan bergantung kepada cabang sains yang dipilih dan kebanyakan graduan yang terhasil dilatih untuk mempunyai kemahiran dalam bidang penyelidikan, yang mungkin kurang diperlukan dalam industri negara kita setakat ini.

Kursus ini sebenarnya adalah satu cabang lain dalam ilmu perniagaan cuma bezanya difokuskan lebih kepada aspek komunikasi dan etika perniagaan. Kita semua Jabatan Sumber Manusia atau HR Department adalah Jabatan yang bertindak menyelia dan menguruskan semua perkara tentang pekerja dari aspek pengambilan, gaji, disiplin, latihan sehinggalah menguruskan pemberhentian pekerja.

Jawatan Akauntan adalah satu bidang yang memerlukan kelulusan professional namun tidak memerlukan sumber pekerja yang ramai. Memerlukan kemahiran berkomunikasi dalam Bahasa Melayu dan Inggeris yang cekap, graduan perakaunan mempunyai kemahiran yang sangat spesifik jika dibandingkan dengan graduan-graduan lain seperti perbankan atau perniagaan.

Pendapatan seorang akauntan yang berkelayakan ACCA sebenarnya menarik namun persaingan yang sengit membuatkan ramai graduan akauntan tiada peluang pekerjaan.

Tidak ada perincian kursus tentang kemahiran seni mana yang dimaksudkan tetapi kami merasakan melihat keadaan ketika ini, kebanyakan graduan yang susah hendak mendapatkan peluang pekerjaan adalah graduan yang mengambil seni halus dan seni reka, yang melibatkan hasil pertukangan seperti tekstil, logam dan lain-lain.

Graduan yang keluar sebenarnya mempunyai kemahiran yang cukup tinggi tetapi dengan kemajuan teknologi yang semakin banyak menggantikan kemahiran tangan, persaingan ini nampaknya semakin tidak menguntungkan graduan-graduan.

Sains sosial meliputi pelbagai bidang seperti sejarah, komunikasi, geografi, sosiologi, hubungan antarabangsa dan hubungan industri sebagai contoh, namun permintaan untuk bidang-bidang ini semakin lama semakin menguncup.

Kekurangan keperluan pakar dalam bidang ini terutamanya pada sektor swasta menyukarkan graduan mendapat tempat dalam industri yang kini bergerak ke arah lebih mencari pakar-pakar yang mempunyai kemahiran praktikal.

Sebagai maklumat tambahan, bukan sahaja di Malaysia mengalami masalah ini. Di Australia juga, masalah graduan sains yang menamatkan pengajian tanpa mendapat peluang pekerjaan juga berlaku.

Di negara-negara United Kingdom juga dilaporkan, hampir 50 ribu graduan dalam pelbagai bidang terpaksa bekerja dalam bidang yang langsung tidak memerlukan kelulusan pendidikan tinggi, seperti pekerja kilang, penghantar barang dan pekerja am. Daripada keseluruhan jumlah graduan pada tahun 2016, 14 ribu graduan langsung tidak bekerja.

Jelaslah, fenomena ini bukan sekadar berlaku di negara kita, tetapi juga di negara-negara lain. Saya pasti KPT mempunyai idea untuk menangani permasalahan ini namun persoalannya - adakah pendidikan tinggi patut dibentuk oleh kehendak industri yang akan menempatkan graduan-graduan ini selepas tamat belajar atau pendidikan tinggi sepatutnya mencorakkan industri yang akan dibentuk dalam negara?


5 Pekerjaan Paling Menggelikan Atas Muka Bumi

Jika sebelum ini iluminasi.com berkongsi dengan anda senarai kerja paling stress, kerja paling pelik, kerja paling berbahaya dan kerja yang paling menggemukkan badan, namun kali ini kami ingin berkongsi senarai pekerjaan yang paling teruk di dunia.

Mungkin terdapat lagi pekerjaan yang lebih teruk namun bagi iluminasi.com ini adalah 5 yang paling teruk di antara yang paling teruk di dunia.

Bagi penyelidik-penyelidik yang berusaha membanteras malaria, mereka perlu mengkaji tabiat gigitan nyamuk yang menyebarkan penyakit tersebut. Seperti di Afrika, nyamuk-nyamuk tersebut tertarik dengan perangkap yang menggunakan cahaya atau angin, namun di Brazil, teknik itu tidak berkesan kepada nyamuk yang bijak iaitu spesis Anopheles Darlingi.

Nyamuk ini hanya akan datang jika diletakkan umpan, dan biasanya umpan tersebut adalah manusia, iaitu penyelidik itu sendiri. Saintis tersebut akan keluar pada waktu petang di mana nyamuk menjadi aktif dan duduk di dalam kelambu yang dibiarkan sedikit terbuka di bahagian bawahnya.

Nyamuk yang bijak ini kemudiannya masuk menggunakan ruang di yang terbuka di bawah dan mula mencari makanannya. Apabila nyamuk ini mula menghisap darah, saintis tersebut akan menggunakan sebuah bekas dan memerangkap nyamuk tersebut. Saintis veteran, Helge Zieler mengorbankan dirinya untuk sains 2 kali seminggu, dan beliau pernah menangkap 500 ekor nyamuk hanya dalaam masa 3 jam. Kesan daripada itu, beliau menerima hampir 3,000 gigitan.

Beliau pernah dijangkiti malaria disebabkan kerja ini. Walaupun mengambil ubat prophylactic chloroquine, Helge mengambil masa 2 tahun untuk pulih daripada malaria.

Bagi mereka yang pencinta kucing, belum tentu sanggup bekerja sebagai pengawal kualiti makanan kucing. Seorang warga Britain, Jon Hanson yang merupakan pekerja dalam bidang ini, memberitahu bahawa ia adalah kerja yang paling teruk dalam hidupnya.

Kerja nya bunyi macam mudah, tapi apabila melaluinya, tiada siapaa yang tahu. Tugas pertama adalah membenamkan muka ke dalam bekas yang dipenuhi makanan kucing dan menghidu makanan tersebut. Ia bertujuan memastikan makanan tersebut masih segar. Kalau segar tak mengapa, kalau tak segar? Muntahlah jawabnya. Tugas kedua adalah memasukkan lengan ke dalam makanan dan meraba mencari ketulan tulang lalu dikeluarkan. Bagi mereka yang sensitif, baca artikel ini pun boleh termuntah.

Antara kerja yang paling memerlukan ketahanan mental yang paling tinggi di dunia. Kerja membersih pembetung bukanlah kerja yang boleh buat gelak, kerana ia sangat-sangat mencabar. Seperti Ramesh Sahu dalam gambar di atas, beliau merupakan pekerja di jabatan sanitasi di Calcutta, India yang bertanggungjawab dalam mencuci dan membersihkan serta mengeluarkan najis di bandar tersebut. Biasanya Rakesh akan duduk di dalam lubang pembetung, 7 kaki di bawah tanah dan mencedok segala sisa buangan manusia dan apa sahaja yang ada di dalamnya.

Berbekalkan cangkul, Rakesh akan mengorek bendasing likat seakan lumpur daripada pembetung dan memasukkan ke dalam baldi. Bayangkan anda terpaksa mencedok dan menghidu kotoran termasuk tahi dan air kencing orang satu bandar.

Euw! Kotoran yang sangat busuk terpercik ke atas badan Rakesh tatkala mengangkat baldi tersebut dan diberikan kepada pekerja yang berada di atas. Lebih teruk, kerja yang telah dilakukan oleh Rakesh selama 10 tahun ini hanya dibayar RM450 sebulan.

Baca nama pekerjaan ini pun sudah tepuk dahi, belum buat lagi. Bagi saintis yang ingin melakukan kajian terhadap tahap kesuburan haiwan atau persemanian buatan, mereka memerlukan sperma haiwan tersebut. Dan bagi mendapatka sperma, mereka mempunyai 3 pilihan, sama ada memasukkan jarum elektrik ke dalam dubur haiwan, menggunakan faraj buatan, atau melakukan cara tradisional, iaitu onani haiwan tersebut.

Bagi melakukan tugas ini, pekerja tersebut mestilah terlatih. Ia biasanya dilakukan terhadap lembu tenusu yang dianggap sebagai lembu yang paling berbahaya. Terlebih dahulu, lembu tersebut akan melalui proses menaikkan syahwatnya, dan ketika ia sudah bersedia, pekerja yang sangat berani ini perlu masuk ke bawah celah kangkang lembu ini dan memasukkan zakar lembut tersebut ke dalam faraj buatan. Pekerja ini perlu memegang "gajet" tersebut dengan sekuat-kuatnya ketika lembu tersebut sampai ke kemuncak.

Bagi menjaga keselamatan pekerja yang berani ini, 3 orang pekerja lain dipasangkan tali pada badan mereka dan diikat pada hidung lembu tersebut, jika berlaku kecemasan, mereka akan menarik tali tersebut. Namun, ramai yang telah dihantar ke hospital disebabkan pekerjaan ini. Bukan sahaja menjijikkan, malah merbahaya!

Bekerja sebagai tukang cuci sudah dikira sebagai tugas yang sangat sukar. Bukan hendak memperlekehkan pekerjaa ini namun realitinya adalah sangat teruk. Seperti pencuci tandas atau loji kumbahan, ia melibatkan kekotoran dan bau yang sangat busuk. Tak semua orang mampu bekerja sebagai tukang cuci.

Tapi, apa yang lebih teruk dan jijik daripada tukang cuci biasa adalah tukang cuci panggung wayang porno. Ya, panggung wayang ini wujud di negara barat. Dan jika anda bekerja sebagai tukang cuci di panggung wayang biasa, apa yang anda akan sapu dan mop selepas tamatnya filem kemungkinan popcorn dan juga botol minuman.

Namun, tukang cuci panggung wayang porno ini terpaksa berhadapan dengan perkara yang lebih menjijikkan, iaitu membersihkan sperma yang "tertumpah". Kalau ini bukan kerja yang paling memualkan, penulis tak tahu lah.


Fahami Hitchhiking: Benarkah Hitchhiker Ibarat Pengemis Yang Mengembara?

Beberapa bulan lalu tular gambar-gambar pelancong luar negara yang berdiri di tepi jalan raya sambil memberikan isyarat untuk menumpang kenderaan yang lalu. Istilah kepada pelaku ini adalah "hitchhiker".

Ramai daripada kalangan masyarakat Malaysia yang terlalu cepat menghukum mereka ini dengan mengatakan pelancong-pelancong ini mahu mengambil kesempatan untuk bergerak dari satu tempat ke satu tempat secara percuma.

Tanggapan ini salah sama sekali dan perlu dibetulkan. Memang diakui budaya hitchhiking ini tidak ada di Malaysia, jika ada pun, sangat-sangat jarang, namun ianya amat popular di negara barat. Ramai yang menggunakan cara ini adalah kerana ingin mengembara tetapi tidak mempunyai kewangan yang mewah atau "budget travel". Bukanlah tak mampu, tetapi hanya cukup untuk keperluan asas seperti makan dan tempat tinggal. Ia sama sekali bukan untuk mengambil kesempatan.

Bagi rakyat di negara barat, mereka menggalakkan pengembaraan ke negara asing bagi meluaskan pandangan dan menambah pengalaman. Biasanya selepas tamat sekolah menengah, mereka mengambil "gap year" atau rehat selama setahun daripada pembelajaran akademik, dan mengembara ke serata dunia sebelum menyambung pendidikan ke peringkat seterusnya.

Apabila dilihat kepada komen netizen, ramai yang mengatakan jika tak mampu untuk melancong, tak perlu melancong dan lebih baik duduk rumah. Ini satu persepsi yang sangat sempit, kerana mengehadkan sesuatu aktiviti atau perkara mengikut kemampuan kewangan. Mungkin disebabkan persepsi ini membuatkan pemikiran kita terbantut dan sukar untuk maju ke hadapan.

Melancong dan mengembara banyak bezanya. Kebanyakan mereka yang hitchhiking adalah mengembara, oleh itu mereka ini tidak memerlukan duit yang banyak. Mereka biasanya tidur di hostel dan bukannya di hotel mewah, dan bergerak dari satu tempat ke satu tempat dengan cara ini. Jadi, ia dapat menjimatkan wang. Dan juga mereka tidak membeli belah sebaliknya mendalami atau cuba selami cara hidup masyarakat melayu terutamanya di kawasan luar bandar.

Jika anda mengehadkan perjalanan atau pengembaraan anda disebabkan kekangan wang, anda sangatlah rugi kerana minda anda tak terbuka dan akan kekal berada di bawah tempurung. Kalau anda pernah mengembara, pasti anda akan bersetuju dengan kenyataan bahawa pengalaman pengembaraan itu lebih bernilai dari wang ringgit.

Perlu diketahui, bukan semua hitchhiker menumpang kenderaan dengan percuma, ramai juga yang membayar wang saguhati kepada pemandu. Jadi, jika ada duit dan bayar, mengapa tak naik bas atau teksi sahaja kan?

Antara salah satu tujuan hitchhiking selain daripada menjimatkan wang adalah untuk mengenali budaya kita dengan lebih dalam melalui cara bergaul dengan orang tempatan. Jika mereka ini bergerak menggunakan bas, pergaulan dengan orang tempatan adalah terhad, namun jika mereka menumpang, mereka dapat berborak dengan rakyat tempatan secara dekat.

Selain itu, dengan mengembara dengan cara seperti ini, ia lebih mencabar dan banyak perkara yang anda akan pelajari sepanjang jalan. Banyak benda yang akan anda tempuhi, dan banyak cerita yang anda akan dengar. Inilah cara anda belajar erti kehidupan yang tak diajarkan di sekolah dan ia akan kekal selama-lamanya.

Kalau anda pergi melancong, naik train, tidur hotel, masuk shopping mall beli-belah, banyak bezanya dengan pengalaman mereka yang menahan kereta untuk ditumpang, tidur di hostel dan bergaul dengan orang dari serata dunia.

Namun, masih terdapat perkara yang perlu difikirkan untuk menumpangkan hitchhiker, disebabkan budaya ini tidak digunapakai di Malaysia. Salah satunya adalah dari segi keselamatan, yang mana tidak digalakkan wanita berseorangan untuk menumpangkan penumpang lelaki lebih-lebih lagi jika mereka ramai.

Jadi tak salah jika anda berasa baik hati dan ingin menumpangkan mereka. Sambil itu anda juga boleh mengenali ramai orang luar tanpa perlu mengembara dan dapat melatih pertuturan menggunakan bahasa Inggeris, kan? Secara tak langsung, anda mempunyai rakan baru dari negara lain dan mana tahu satu hari nanti anda ke negara mereka dan mereka pula membantu?

Kalau nak bantu, berhenti dan tumpangkan. Kalau tak, tak mengapa, tak perlu komen negatif. Itu lebih baik.

Terdapat banyak negara yang mengamalkan budaya hitchhiking. Antaranya adalah :

Cuba : Hitchhiking di Cuba adalah sangat digalakkan dan Kenderaan kerajaan diwajibkan untuk menumpangkan hitchhiker, jika mempunyai tempat duduk kosong. Terdapat tempat-tempat yang dikhaskan untuk hitchhiking. Sistem yang digunakan ialah siapa cepat dia dapat.

Nepal : Di kawasan luar bandar Nepal, ia menjadi kelaziman bagi mereka untuk hitchhiking. Disebabkan kebanyakan daripada penduduk kampung tidak mempunyai kenderaan, jadi mereka menjadikan aktiviti ini untuk bergerak di serata kampung.

Poland : Poland mempunyai sejarah lama mengenai hitchhiking dan masih popular sehingga hari ini. Bermula daripada tahun 1957 apabila hitchhiking dibenarkan secara rasmi supaya hitchhiker dapat membeli buku yang mempunyai kupon daripada agensi pelancongan. Kupon ini akan diberikan oleh hitchhiker kepada pemandu tersebut. Bagi pemandu yang mengumpulkan kupon terbanyak akan mendapat hadiah.

Belanda : Hitchhking di Belanda adalah dibenarkan. Jadi jika anda ke Belanda, cuba-cubalah. Terdapat banyak papan tanda rasmi yang menunjukkan ia adalah lokasi hitchhiking yang dipanggil "liftershalte" atau "liftplaats" dalam bahasa Dutch. Lokasi ini biasanya terletak di kawasan bandar-bandar universiti.

Ireland : Walaupun ia dibenarkan di Ireland, namun hitchhiking tidak dibenarkan dilakukan di jalan raya. Walaubagaimanapun, hitchhiker berkemungkinan besar ditumpangkan jika terdapat ruang yang cukup untuk memberhentikan kereta dan mengambil penumpang. Polis tempatan biasanya melepaskan mereka dengan amaran sahaja jika ternampak perkara tersebut berlaku.


Sejarah Permainan Video Game Pertama Di Dunia

Tidak kira sama ada orang dewasa atau kanak-kanak, pasti ada yang menyukai permainan video. Bermain permainan video perlu menggunakan konsol melalui televisyen skrin besar. Sekarang ini ada yang memainkannya di telefon pintar dan juga di komputer.

Pasti anda semua pernah dengar permainan lagenda seperti Super Mario,Contra,Super Tank,Street Fighter dan bermacam-macam lagi. Sekarang permaianan video lebih canggih dari yang sebelumnya.

Pada zaman ini permainan video tetap popular seperti kebiasaannya. Setiap tahun industri permainan video mengaut pendapatan lebih daripada $ 17 billion. Para penggemar video permainan ini pasti sentiasa mencari pengalaman terkini dalam permainan dan juga grafik yang tinggi. Mari melihat kembali ke masa silam yang akan mendedahkan sejauh mana permainan video ini bermula.

Siapakah orang yang pertama mencipta permainan video? Walaupun ia kelihatan seperti pertanyaan yang mudah tetapi sebenarnya sejarah perkembangan permainan video ini agak rumit.

Seawal tahun 1940an, Thomas T. Goldsmith Jr dan Estle R. Mann menggunakan peranti yang mereka cipta dan dipanggil alat amatur Tube Katod Ray. Ia adalah peranti elektronik yang menggunakan skrin untuk bermain permainan asas. Seperti yang difikirkan, ia langsung tidak menyerupai apa yang kita fikirkan sehingga wujudnya permainan video yang sebenar.

Pada tahun 1958, William Higinbotham mencipta permainan elektronik yang dipanggil Tennis for Two yang boleh dipaparkan pada osiloskop. Penciptaannya juga adalah permainan yang asas tetapi sekali lagi ia bukan permainan yang banyak digunakan dan dapat dimainkan dengan mudah oleh orang ramai. Bayangkan ia dipaparkan pada osiloskop?

Permainan video yang seterusnya tidak dicipta sehingga tahun 1967 apabila seorang jurutera bernama Ralph H. Baer telah mencipta prototaip pertama yang akhirnya dikenali sebagai Magnavox Odyssey yang merupakan permainan konsol video pertama di dunia. Baer juga amat dikenali sebagai "Bapa Permainan Video" merupakan orang pertama yang membuat sistem penukaran isyarat elektronik menjadi gambar pada skrin televisyen melalui corak raster atau apa yang kita kenali sekarang sebagai permainan video.

Magnavox Odyssey asalnya menampilkan beberapa permainan yang mudah seperti permainan mengejar, dam dan permainan menembak menggunakan peranti senapang elektronik. Sistem ini dilengkapi dengan dua pengawal paddle serta beberapa aksesori lain. Ia adalah suatu kejayaan yang besar kerana Magnavox Odyssey telah terjual lebih 700,000 unit dalam tiga tahun pertama pengeluarannya.

Sebagai permainan video yang sangat laris terjual pada waktu itu telah menampakkan wujudnya saingain baru. Walaupun populariti mereka kian melonjak, namun ada orang lain yang tidak lama kemudian mula membangunkan sistem yang baru.

Nolan Bushnell dan Ted Dabney tealh mencipta Atari Computers pada tahun 1972. Pada tahun 1975, Atari mengeluarkan permainan video rumah, yang dikenali sebagai Pong. Pong telah membawa kepada peningkatan yang sangat besar dalam populariti permainan video.

Tidak lupa juga pada kanak-kanak generasi 80an yang berpeluang bermain permainan video yang mempunyai warna iaitu Nintendo Entertainment System. Mula dikeluarkan dan dipasarkan pada 15 Julai 1983, Nintendo Entertainment System (NES) adalah konsol permainan video 8-bit yang dikeluarkan oleh Nintendo untuk pasaran di Amerika Utara, Amerika Selatan, Eropah, Asia, Oceania dan Afrika. NES adalah konsol permainan video rumah pertama di Nintendo yang dikeluarkan di luar Jepun.

Di Jepun, ia dikenali sebagai "Family Computer" atau singkatannya disebut Famicom. Ia telah terjual sebanyak 61.91 juta unit di seluruh dunia dan NES membantu menghidupkan semula industri permainan video berikutan berlakunya kemalangan pada permainan video pada tahun 1983 dan ia telaj menetapkan piawaian untuk konsol berikutnya dalam segala hal dari reka bentuk permainan sehingga tatacara dan amalan perniagaan. The NES adalah konsol pertama yang mana terbuka untuk mengutuk pemaju pihak ketiga yang membangunkan NES.

Sejak lewat tahun 90 an banyak jenis permainan video dan konsol telah wujud dengan sistem terkini. Pada masa ini, Microsoft Xbox dan Sony Playstation  tetap menjadi dua konsol permainan video yang paling popular di dunia. Manakala kanak-kanak dan orang dewasa juga masih ramai yang menikmati bermain permainan video di komputer dan telefon pintar mereka.


4 Individu Yang Mengalami Sindrom Rambut Pelik Di Dunia

Setiap manusia dilahirkan ke dunia dengan keunikan dan kelebihan tersendiri. Ada yang berkulit cerah, ada yang berkulit gelap. Ada yang tinggi dan ada yang rendah. Ada yang berambut lurus dan ada yang berambut kerinting.

Namun, terdapat mereka yang dilahirkan dengan komplikasi rambut yang sangat jarang berlaku. Ia dipanggil "uncombable hair syndrome" atau sindrom rambut tak dapat disikat atau dikawal. Kemungkinan Albert Einstein juga mengalami sindrom ini.

iluminasi.com ingin berkongsi antara 4 individu di atas muka bumi yang mengalami sindrom ini.

Kanak-kanak comel yang bernama Shilah Yin ini berasal dari Melbourne, Australia. Shilah merupakan salah seorang daripada beberapa ratus orang sahaja daripada populasi manusia yang mengalami sindrom rambut "tak dapat disikat" ini. Ketika dilahirkan, rambut Shilah adalah normal sehinggalah ketika berusia 3 bulan di mana ibu bapanya telah menyedari terdapat penumbuhan yang agak pelik di kulit kepala anak mereka.

Rambut Shilah tumbuh dari kulit kepala dalam beberapa arah yang berbeza membuatkan rambutnya tidak dapat disikat ke bawah. Sejak daripada itu, rambutnya tumbuh dan tegak berdiri dan menjadi semakin ringan. Tiada sejarah seperti ini dalam keluarga Shilah dan untuk memberi pendedahan kepada orang ramai mengenai sindrom ini, keluarga Shilah telah memuatnaik gambar-gambar kanak ini di Instagram.

Melihatkan keadaan Jaili Lamb, ibunya telah menghabiskan masa selama 2 tahun bagi mengubah rambut anaknya yang degil dan tidak dapat disikat. Namun akhirnya Sara Lamb, 29, telah mendapat tahu bahawa rambut anaknya menjadi tidak menentu disebabkan oleh mutasi genetik yang sangat jarang berlaku.

Rambut Jaili sangat cerah, sangat kusut dan berdiri tegak disebabkan oleh sindrom ini. Sebelum komplikasi pada Jaili didiagnos, ibu kanak-kanak unik ini telah menghabiskan ribuan ringgit membeli produk rambut untuk membuatkan rambut anaknya lembut dan jatuh seperti rambut manusia normal.

Kanak-kanak dari Finland ini, Leila Paloste kelihatan seperti mengalami "bad hair day" setiap hari, terima kasih kepada sindrom pelik ini. Menurut sumber, tiada seorang pun di Finland yang mengalami sindrom sama seperti Leila yang membuatkan beliau adalah 1 dalam 5.373 juta penduduk Finland yang mengalami komplikasi ini.

Gambar beliau telah dimuatnaik di media sosial bagi mencari mereka yang menghadapi situasi yang sama dan membina satu kumpulan yang menyokong mereka yang mengalami keunikan ini.

Pasti anda terfikir sindrom ini hanya berlaku kepada kanak-kanak perempuan sahaja bukan? Tidak, ia juga berlaku kepada kaum ada di London, iaitu bekas datuk bandar London, Boris Johnson. Ramai yang tertanya-tanya akan penampilan Boris yang agak pelik dengan rambut yang kusut masai dan bagi seorang tokoh, ia kelihatan tidak profesional.

Rambut beliau juga menjadi perbualan dan isu yang dibincangkan oleh media, malah mempunyai akaun twitter khas untuk itu. Namun, beliau tidak perlu lagi risau mengenai tanggapan masyarakat terhadapnya selepas memberitahu mengenai sindrom yang dialami beliau.


5 Negara Dengan Populasi Muslim Paling Ramai Dunia

Apabila disebut tentang Islam, pasti secara automatik ramai yang akan membayangkan masyarakat Arab yang tinggal di Timur Tengah. Imej berjubah putih, berjanggut panjang, padang pasir dan wanita berniqab terus muncul sehinggakan ramai yang percaya Islam itu Arab dan Arab itu Islam.

Tetapi tahukah kita negara manakah yang paling ramai orang Islam? Mari kami beritahu dulu - tidak ada satupun negara Arab yang yang berada pada kedudukan teratas. Jadi, negara mana sebenarnya yang mempunyai populasi Muslim paling ramai di dunia?

Nigeria, negara yang mendapat persepsi negatif hasil daripada usaha-usaha scammer Nigeria satu masa dulu memperdayakan pengguna internet, menduduki tempat ke 5 dalam jumlah populasi Muslim di dunia.

Dianggarkan serama 77.3 juta orang Islam tinggal di Nigeria mewakili 65.5% penduduk sana. Majoriti penduduk Islam di sana mengamalkan ajaran Sunni yang berpandukan mazhab Maliki, sementara terdapat sekelompok kecil pengikut Syiah dan Ahmaddiyya di Nigeria.

Bangladesh mempunyai 145 juta penganut Islam merangkumi 90.4% jumlah penduduk Bangladesh. Penduduk Islam Bangladesh pula lebih gemar membahasakan diri mereka sebagai Muslim berbanding Bangladeshi walaupun Bangladesh sendiri adalah sebuah negara yang mengamalkan pemerintahan sekular.

Penduduk Bangladesh rata-ratanya mengamalkan ajaran Sunni bermazhab Hanafi selain daripada golongan minoriti Syiah yang diamalkan BIhari dan gerakan Ahmadiyya yang hanya merangkumi 100 ribu orang pengikut.

Walaupun mempunyai 168 juta penganut Islam di India, Islam bukanlah agama terbesar di sana. Muslim hanya sekitar 15% daripada jumlah populasi India sementara majoritinya pula adalah penganut agama Hindu.

Majoriti pengikut Islam di India mengamalkan ajaran Sunni berpandukan kepada mazhab Hanafi sementara beberapa kelompok lain mengamalkan ajaran Syiah, Sufi dan satu kelompok yang dinamakan Quranis.

Populasi Muslim di Pakistan seramai 176 juta orang menjadikan Islam sebagai agama terbesar dan agama rasmi negara Pakistan. Hampir 97% penduduk Pakistan adalah Muslim. Pada zaman pemerintahan Jeneral Muhammad Zia ul-Haq dari 1977 hingga 1988, Pakistan memperkenalkan hukum hudud terhadap beberapa jenayah yang dipersetujui.

Dianggarkan lebih 90% penganut Islam di Pakistan mengamalkan ajaran Sunni sementara selebihnya mengamalkan Syiah, Ahmadiyya dan Qurani.

Dengan seramai 202 juta orang Muslim, Indonesia adalah negara dengan populasi Muslim terbesar dunia. Hampir 87.2% penduduk Indonesia beragama Islam. Majoritinya tinggal di daerah Jawa, Sumatera, Nusa, Tenggara, Sulawesi, Kalimantan dan Maluku. Indonesia juga adalah tempat di mana badan Islam terbesar dunia wujud iaitu gerakan Nadhlatul Ulama yang mempunyai 40 juta pengikut.

Majoriti penganut Islam di Indonesia mengamalkan ajaran Sunni bermazhab Shafi'i yang sama dengan Malaysia. Dianggarkan seramai 1 juta mengamalkan ajaran Syiah dan 400 ribu mengamalkan ajaran Ahmadi.


5 Haiwan Dengan Warna Pelik Dan Luar Biasa

Dalam kepelbagaian spesis, kita dapat melihat pelbagai jenis warna yang terdapat pada haiwan. Setiap jenis warna terdapat pada mereka termasuklah warna warni. Namun, warna-warna yang terdapat pada haiwan adalah warna-warna tertentu yang tertakluk kepada kebiasaan sahaja.

Sebagai contoh, terdapat ikan berwarna merah, tetapi tidak pada kucing. Walaubagaimanapun, terdapat kes-kes jarang berlaku di mana warna-warna haiwan berubah dan keluar daripada kebiasaan.

iluminasi.com ingin berkongsi 5 haiwan yang mempunyai warna yang pelik dan luar daripada kebiasaannya.

Ketika seorang jurugambar amatur, Richard Tayllor sedang berjalan-jalan di Suffolk, England pada waktu rehatnya, beliau ternampak seekor serangga yang sangat pelik warnanya. Ia merupakan seekor belalang berwarna merah jambu, yang kelihatan sangat jelas berlatarbelakangkan warna hijau disekelilingnya. Tanpa berlengah, Richard mencapai kameranya dan mengambil gambar belalang unik ini.

Belalang ini mendapat warna merah jambu ini daripada mutasi genetik yang dipanggil "erythrism", yang sama seperti "albinisma". Ia menghasilkan lebih banyak protein merah.

Satu rakaman video telah diambil oleh seorang ahli politik di Sweden beberapa hari lalu menunjukkan seekor moose berwarna putih merayau-rayau di ladangnya di wilayah Värmland, barat daya Sweden. Rakaman itu berjaya diambil selepas 3 tahun daripada pertama kali beliau terlihat haiwan pelik itu. Ketika itu, moose ini kelihatan sedang menyeberangi sungai dan melalui kawasan rumput tinggi.

Haiwan ini berwarna putih pada keseluruhan badannya bukanlah disebabkan albinisma tetapi akibat perubahan genetik yang dipanggil "piebald".

Tak, gambar ini bukanlah telah diedit menggunakan photoshop, ia adalah gambar tulen. Namun, ia bukanlah disebabkan mutasi genetik, tetapi akibat pencemaran oleh manusia. Ianya berlaku di Mumbai, India di mana terdapat beberapa ekor anjing biru berkeliaran.

Warna biru yang terdapat pada badan anjing-anjing ini dikaitkan dengan pencemaran di tempat anjing-anjing ini mandi dan mencari makan iaitu Sungai Kasadi. Sungai ini dijadikan tempat pembuangan sisa industri dan sudah tidak lagi sesuai digunakan oleh manusia sebagai sumber air.

Kali pertama ikan lumba-lumba merah jambu ini dilihat adalah ketika masih kecil dan sedang berenang-renang bersama ibunya pada tahun 2007. Ia diberi nama "Pinky", disebabkan warna merah jambu, yang mana sangat pelik bagi seekor ikan lumba-lumba. Ia kelihatan di Selat Calcasieu Ship, Los Angeles dan ketika itu Bridget Boudreaux yang sedang melalui selat itu menaiki bot, telah mengambil rakaman video haiwan ini.

Pinky ketika itu berenang-renang bersama ikan lumba-lumba yang lain, termasuk lagi seekor yang juga berwarna merah jambu, dipercayai anaknya. Ia dikatakan mendapat warna tersebut disebabkan albinisma atau mutasi genetik yang jarang berlaku.

Ibu anjing ini telah melahirkan 5 ekor anak anjing, dan tuannya, Louise Sutherland, menyedari bahawa ada sesuatu yang tak kena. Apabila melihat dengan teliti, kelihatan seekor daripada anak anjing tersebut berwarna hijau. Fenomena yang sangat jarang berlaku ini terjadi apabila anak anjing yang berwarna cerah bersentuhan dengan biliverdin, pigmen berwarna hijau yang terdapat dalam hempedu. Pigmen ini adalah yang memberikan warna hijau kepada lebam pada badan.

Oleh sebab warna ini, anak anjing unik ini diberi nama "Forest", walaupun warna hijau tersebut akan menjadi pudar apabila ia semakin membesar.


5 Sebab Mengapa Joseph Stalin Mungkin Lebih Kejam Daripada Adolf Hitler

Joseph Stalin atau nama sebenarnya Josef Vissarionovich Djugashvili  adalah diktator Union of Soviet Socialist Republics (USSR) dari 1929 hingga 1953. Nama "Stalin" diberikan oleh dirinya sendiri yang bermaksud "Man of Steel". Beliau merupakan individu yang bertanggungjawab mengubah Soviet Union daripada sebuah negara petani kepada negara industri dan kekuasaan tentera yang sangat kuat.

Namun, disebalik perubahan yang dilakukan oleh Joseph Stalin, beliau telah menggunakan kekerasan dan kekejaman dalam pemerintahannya seperti membunuh rakyat dan pegawainya, bagi mencapai matlamat. Beliau yang lahir dalam keluarga miskin melibatkan diri dalam dunia politik dan juga jenayah ketika masih remaja.

Selepas kematian pemimpin Parti Bolshevik iaitu Vladimir Lenin pada tahun 1924, Joseph Stalin mengambil tampuk kepimpinan Soviet Union. Setelah berkuasa, Joseph Stalin mengambil alih semua ladang-ladang dan membunuh petani jika tidak menurut perintah. Dianggarkan kematian yang disebabkan oleh Joseph Stalin adalah sekurang-kurangnya 20 juta nyawa.

Selepas kematian Joseph Stalin, Soviet Union telah melancarkan usaha de-Stalinization iaitu mengubah kembali perubahan yang dilakukan oleh Joseph Stalin. Adolf Hitler dan Joseph Stalin yang hidup pada zaman yang sama malah berperang ketika Perang Dunia Kedua, kedua-duanya dianggap sebagai diktator yang kejam dan tidak berperikemanusiaan.

iluminasi.com ingin berkongsi 5 sebab mengapa Joseph Stalin mungkin lebih kejam dan bengis daripada Adolf Hitler.

Bagi tentera Soviet Union yang mengabaikan atau berundur dari medan perang tanpa kebenaran, mereka akan dibunuh oleh Joseph Stalin. Ketika pemerintahan beliau, lebih daripada 400,000 tentera telah dihantar ke tempat-tempat yang memungkinkan diri mereka terbunuh. Dengan ini, ia tidak kelihatan seperti Joseph Stalin yang membunuh mereka.

Jika Adolf Hitler dan isterinya membunuh diri bersama-sama, lain pula bagi Joseph Stalin. Menurut sumber, beliau merupakan seorang bapa dan suami yang jahat. Ketika salah seorang anak cuba untuk membunuh diri dengan menembak, namun terselamat, Joseph Stalin berkata, "Nak tembak pun tak reti,". Dan ketika mana anaknya ditangkap oleh tentera Jerman dan meminta jeneral Jerman sebagai pertukaran, Joseph Stalin menolak tawaran itu yang menyebabkan anaknya mati.

Pada tahun 1932, Joseph dan isterinya telah bertengkar, dan pada malamnya, isterinya telah membunuh diri. Ada yang mengatakan Joseph sendiri yang membunuh isterinya. Sejahat-jahat Hitler, beliau masih sayangkan isterinya.

Setelah mengambil tampuk kepimpinan Soviet Union, Joseph menjadi paranoid disebabkan kuasanya. Beliau berasakan orang bawahannya seperti hendak mengambil dan mencabar kuasanya. Dalam usaha beliau memberi amaran kepada mana-mana kuasa bawah atau pakatan yang menentang pemerintahannya, beliau telah membunuh, memecat dan memasukkan ke dalam penjara, terutamanya mereka yang berpangkat tinggi.

Disebabkan perubahan kepada pasukan tentera ini, ia telah melemahkan Soviet Union terutama ketika mereka cuba menceroboh Finland dan ketika Jerman menyerang Soviet Union.

Sebagai diktator, Joseph Stalin menggunakan kuasanya dengan sangat kejam sehingga menyebabkan kerugian sendiri kepada Soviet Union. Sekurang-kurangnya 2,000 cendekiawan dan individu bijak pandai telah di penjarakan di atas sebab yang tak munasabah. Disebabkan itu, sekurang-kurangnya 1,500 daripada mereka telah mati.

Antara sebab-sebab mereka dipenjara adalah kerana menghasilkan sesuatu selain daripada propaganda bagi penulis, penyair, ahli falsafah. Bagi ahli astronomi pula, mereka dipenjara kerana mengkaji tompok pada matahari dan bagi ahli kaji cuaca, dipenjara kerana membuat ramalan yang tak tepat. Jurutera dan saintis pula "dibersihkan" lebih-lebih lagi ketika perang kerana gagal menyelesaikan masalah.

Dalam satu peristiwa yang dikenali sebagai Holomodor, iaitu kelaparan yang disengajakan oleh Joseph Stalin di Ukraine, telah menyebabkan kematian rakyat Ukraine di antara 7 hingga 10 juta orang. Ukraine ketika itu merupakan sumber makanan kepada Soviet Union kerana ladang-ladangnya yang sangat produktif. Namun, sumber makanan itu diambil kesemuanya oleh Soviet Union untuk digunakan oleh mereka, dan membiarkan rakyat Ukraine kelaparan tiada makanan, yang menyebabkan kematian berjuta-juta orang.

Kelaparan yang berleluasa dan sangat dasyat ini telah menyebabkan rakyat Ukraine yang masih hidup terpaksa memakan mayat-mayat yang ada, serta 2,500 orang disabitkan dengan kanibalisma. Propaganda Soviet Union yang tidak mengaku menyebabkan kelaparan terhadap Ukraine untuk bertahun lamanya. Mereka juga memberitahu negara barat bahawa kelaparan itu terjadi secara semulajadi dan bukan dirancangkan. Sehingga kini topik ini menjadi topik panas di antara Rusia dan Ukraine.


Coli Bra Ini Boleh Kesan Tanda Awal Kanser Payudara

Bra untuk mengesan kanser payu dara? Ya! Mungkin kedengaran agak pelik bagaimana bra yang dipakai oleh kaum wanita boleh diinovasi supaya dapat mengesan sekiranya mereka mempunyai simptom-simptom awal kanser payu dara tetapi itulah yang dicipta oleh seorang remaja, Julian Rios Cantu.

Julian yang merupakan seorang remaja daripada Mexicoo mendapat inspirasi untuk mereka cipta bra tersebut selepas hampir kehilangan emaknya akibat kanser payu dara. Walaupun nyawa emaknya berjaya diselamatkan, kedua-dua belah payu daranya terpaksa dipotong. Ciptaannya itu diberi nama Eva.

Dalam sebuah wawancara mengenai ciptaanya itu, beliau menceritakan ketika beliau berumur 13 tahun, emaknya telah didiagnos mempunyai kanser payu dara buat kali kedua. Pada mulanya, terdapat tumor sebesar biji beras dan ianya membesar menjadi sebesar buah golf dalam masa hanya 6 bulan. Malangnya, keputusan diagnos itu diketahui agak lambat sehingga ianya hampir meragut nyawa emaknya.

Beliau berpendapat, perkara ini mungkin dapat dielakkan sekiranya beliau dapat mengesan ketumbuhan tumor pada emaknya pada peringkat yang lebih awal. Dengan minat yang mendalam, dibantu dengan kemajuan teknologi beliau berjaya mencipta sebuah bra yang dapat mengesan simpton-simpton kanser payu dara pada si pemakainya.

Menurutnya apabila terdapat ketumbuhan atau tumor pada payu dara, bahagian tersebut akan berubah teksturnya, lebih banyak dara pada tumor tersebut serta suhunya juga sedikit berlainan daripada bahagian payu dara yang lain. Bra yang dicipta akan dapat mengesan perubahan-perubahan ini dan sekiranya ada, si pemakai akan dinasihati untuk berjumpa dengan doktor untuk pemeriksaan lanjut.

Ciptaan ini telah mendapat pengiktiraan dalam Anugerah Pelajar Usahawan Global di Frankfurt, Germany. Walaunpun ianya masih lagi dalam fasa prototaip, ianya merupakan satu ciptaan yang membanggakan dan patut dipuji dalam usaha melawan penyakit yang menjadi antara pembunuh wanita seluruh dunia.


3 Persepsi Buruk Masyarakat Terhadap Gelandangan

Fenomena gelandangan bukanlah sesuatu yang baru dalam negara kita. Menurut kamus dewan, maksud gelandangan adalah individu yang mana pekerjaan atau tempat tinggalnya tidak tetap, atau tidak tentu tempat kediamannya atau pekerjaannya.

Dalam konteks masyarakat moden, gelandangan lebih mudah difahami sebagai mereka yang tidak mempunyai tempat tinggal dan hidup di merata tempat yang biasanya adalah tempat awam. Sebenarnya, gelandangan tak ubah seperti pelarian, bezanya adalah pelarian menjadi gelandangan di negara orang, sedangkan gelandangan merempat di negara sendiri. Persamaan mereka? kedua-duanya tidak bernasib baik.

Ia dilihatkan sebagai masalah kepada sesetengah masyarakat yang mengganggap gelandangan sebagai satu beban. Namun, kita salah kerana mempunyai sikap terlalu kerap dan cepat menghukum yang tidak akan membawa apa-apa perubahan. Cuba tanya diri kita apa yang kita sumbang bagi membantu dan mengubah situasi ini, selain daripada merungut dan menghukum golongan ini?

iluminasi.com ingin berkongsi 3 tanggapan terhadap gelandangan yang sangat tidak benar.

Apabila melewati gelandangan di tepi jalan, ramai yang seakan-akan ingin mengelak daripada mereka. Tanggapan dalam fikiran kita adalah mereka ini jahat. Ini sangatlah tidak benar. Mereka adalah manusia sama seperti kita, cuma tidak bernasib baik dan diuji dengan cara begitu.

Memang benar ada gelandangan yang bersikap agresif dan jahat kemungkinan kerana keterpaksaan hidup. Namun itu tidak memberi hak kepada kita untuk terus mengkonklusikan bahawa semua gelandangan adalah jahat. Ramai di antara mereka yang mempunyai hati yang bersih, walaupun luarannya kelihatan tak terurus. Ramai di antara mereka yang ringan tulang dan menghulurkan bantuan apa sahaja yang termampu jika ternampak seseorang dalam kesusahan.

Penulis sendiri pernah melihat seorang gelandangan membantu seorang OKU cacat penglihatan melintas jalan di mana ramai lagi orang sempurna akal dan deria hanya melihat dan membiarkan situasi ini berlaku. Bukankah kita patut rasa malu? Malah, penulis percaya gelandangan itu tidak menghukum manusia sempurna di sekeliling kerana tidak membantu sebagaimana kita menghukum mereka.

Semakin kurang kepunyaan mereka, semakin luas pandangan mereka terhadap dunia dan ingin membantu. Kerana mereka sedang merasakan kehidupan di bawah, sedangkan kita sedang hidup di atas ini tak tersedar. Siapa tahu satu hari nanti kereta anda kehabisan minyak di tepi jalan dan tiada siapa yang membantu, datang gelandangan yang compang camping membantu anda menolak kereta? Bersihkan hati.

Adakah anda memerhati setiap gerak-geri yang dilakukan oleh gelandangan selama 24 jam sehari? Jika tidak, bagaimana anda boleh menghukum bahawa mereka ini pemalas? Mungkin ada segelintir yang pemalas, namun tidaklah adil jika kita ingin mengatakan semua gelandangan adalah pemalas.

Ramai gelandangan yang rajin bekerja, dan sanggup melakukan apa saja pekerjaan demi mendapatkan sesuap nasi bagi meneruskan hidup mereka. Namun, disebabkan label yang diberikan kepada mereka ini, ramai gelandangan yang mahu bekerja, tidak diberikan peluang. Antara faktor utama adalah mereka kelihatan kotor dan tidak terurus, malah ada yang mengatakan mereka tidak boleh dipercayai.

Namun, mereka tetap cuba mencari rezeki halal, termasuklah dengan mengutip botol dan tin-tin terbuang.

Jika anda berada di tempat mereka, sehelai sepinggang, apakah yang anda lakukan? Disebabkan tidak diberikan peluang bekerja ini yang memaksa mereka meminta-minta. Penulis percaya jika ruang diberikan kepada mereka, pasti ramai yang mahu untuk mengubah nasib sendiri. Tiada istilah gelandangan itu pemalas, cuma mereka tidak bernasib baik.

Sebenar-benarnya adalah menjadi gelandangan bukanlah satu pilihan. Pernahkah anda berhenti dan bertanya kepada mereka, mengapa hidup mereka menjadi begini? Tiada siapa yang mahu hidup sebegitu.

Ramai di antara gelandangan-gelandangan ini terpaksa menempuhi hidup menyeksakan ini disebabkan faktor-faktor yang tidak diketahui umum yang terlalu cepat menghukum. Ada di antara mereka yang mengalami masalah kesihatan dan mental yang tidak mendapat rawatan menyebabkan mereka berakhir di tepi jalan.

Warga emas yang dibiarkan oleh anak-anak serta keluarga terdekat juga menjadi mangsa kehidupan gelandangan. Adakah mereka memilih untuk hidup menderita? Tidak. Namun, sikap lepas tangan ahli keluarga yang sebenarnya meletakkan mereka dalam situasi tanpa pilihan ini. Lebih buruk lagi, ramai golongan wanita dan kanak-kanak terbiar di tepi jalan hidup merempat bukan atas pilihan mereka, namun menjadi mangsa penderaan domestik, kebanyakannya oleh mereka yang bergelar suami dan bapa.

Bagi menyelamatkan diri daripada didera dan diseksa, mereka ini melarikan diri ke mana sahaja yang mereka mampu. Bagi mereka yang mempunyai ahli keluarga yang lain, itu tak mengapa. Bagaimana mereka yang tidak dan tiada sumber kewangan? Kumpulan ini akan berakhir di bawah jambatan atau di celah-celah lorong.

Jadi, ia bukanlah satu pilihan tetapi adalah disebabkan tekanan yang berpunca daripada masalah diluar kawalan mereka.


Negeri Manakah Yang Mempunyai Jumlah Sekolah Bermasalah Paling Tinggi di Malaysia?

Hari ini, buat pertama kalinya Kementerian Pendidikan mengeluarkan senarai sekolah-sekolah yang dikenalpasti bermasalah di seluruh negara.

Sebelum ini pada bulan Jun 2017, Timbalan Menteri Pendidikan 2, Datuk Chong Sin Woon hanya mengumumkan terdapat 91 buah sekolah yang dikategorikan sebagai sekolah bermasalah gred 3 iaitu masalah disiplin serta dadah dan 311 buah sekolah lain yang dikenal pasti sebagai sekolah gred 1 yang mempunyai masalah disiplin.

Menurut statistik, jumlah pelajar yang mengalami masalah disiplin adalah sekitar 2.03 peratus daripada jumlah keseluruhan pelajar meliputi tahun 2012 sehingga 2016. Sementara bagi kes buli pula, sehingga Jun 2017, mencatatkan 872 kes dilaporkan. Persoalannya - negeri mana yang mempunyai jumlah sekolah bermasalah paling banyak?

Semua sekolah bermasalah dikelaskan dalam 2 kumpulan : Sekolah bermasalah Gred 1 mempunyai masalah disiplin yang teruk dan Sekolah bermasalah gred 3 yang mempunyai masalah disiplin dan masalah dadah.

Maklumat yang diberikan tidak banyak menceritakan apa-apa cuma ia dapat membantu memberikan gambaran awal berkenaan masalah disiplin pelajar. Masih terlalu banyak kajian perlu dijalankan bagi mengenalpasti permasalahan dan solusi yang diperlukan sebelum memperkenalkan langkah-langkah terbaik bagi mengawal gejala ini dari terus merebak.

Sebagai maklumat tambahan, di negeri Sabah tidak ada satu pun sekolah yang dilabelkan sebagai sekolah bermasalah dan di Putrajaya, hanya ada dua sekolah yang dilabelkan sebagai sekolah gred 1.

Kita memerlukan pendekatan yang lebih holistik dalam membendung masalah disiplin pelajar khasnya masalah jenayah dadah yang kerap berlaku di kalangan pelajar sekolah. Ibu bapa perlu memainkan peranan mengawasi tingkah laku anak-anak mereka dan berwaspada tentang sebarang perubahan yang terjadi pada mereka.

Jika pihak ibu bapa terus hanya bergantung kepada pihak sekolah, masalah ini, angka-angka ini, nombor-nombor ini pasti tidak dapat dikurangkan pada tahun hadapan.


Kisah Pembunuh Bersiri Genius Yang Mempunyai PhD dan IQ 167 - Ted Kaczynski

Dikenali sebagai "Unabomber", Ted Kaczynski adalah seorang pembunuh bersiri yang yang sangat pintar dan telah melakukan 16 siri pengeboman yang telah mengakibatkan 3 individu maut dan 23 yang lain cedera. Rasa benci terhadap kerajaan dan teknologi yang menurutnya merosakkan alam semulajadi mendorong Ted melakukan segalan tindakannya.

Beliau yang dilahirkan pada 22 May 1942 dan berasal dari Chicago, Illinois. Ketika masih bayi, Ted mengalami alahan terhadap beberapa jenis ubatan yang menyebabkan beliau diasingkan ketika diberi rawatan. Terdapat laporan mengatakan perubahan terhadap personaliti ketika berada di hospital.

Ketika Ted masih kecil, ibu bapa beliau sangat menitikberatkan pelajaran dan menekan Ted untuk mencapai kejayaan akademik yang memberangsangkan. Disebabkan kepintaran beliau terutamanya dalam matapelajaran matematik, Ted dibenarkan untuk melangkau dua gred ketika berada di sekolah rendah.

Berada di kalangan kanak-kanak yang lebih tua, beliau digelarkan sebagai "pelik" kerana kepintarannya. Ted memperoleh markah 167 dalam ujian IQ, yang mana melebihi 27 markah dari paras genius. Beliau juga sangat aktif di sekolah termasuklah dalam bahasa Jerman dan kelab catur.

Disebabkan gred yang baik diperolehi Ted, ketika berusia 16 tahun, beliau diterima masuk ke Univerisiti Harvard dengan biasiswa penuh. Beliau mengambil kursus matematik ketika di Harvard. Ketika berada di univerisi, beliau telah mengambil bahagian dalam eksperimen psikologi yang dikendalikan oleh Professor Henry Murray, yang mana dikatakan menjadi salah satu faktor kepada aktiviti Ted di kemudian harinya.

Ted meneruskan pengajiannya ke peringkat seterusnya di Universiti Michigan selepas tamat pendidikan di Harvard pada tahun 1962. Sambil belajar, Ted juga mengajar dan menyiapkan tesisnya, yang mana menerima pujian daripada pihak universiti.

Ted menghabiskan pengajiannya dalam Master of Arts dan Doktor Falsafah dalam matematik pada tahun 1965 dan 1967.

Tesis Ph.D Ted bertajuk "Boundary Functions"" dan penasihat tesis beliau, Allen Shield, memberitahu bahawa tesis yang dihasilkan oleh Ted adalah yang terbaik pernah dikendalikannya. Seorang profesor matematik yang telah bersara, Maxwell Reade, mengatakan kemungkinan hanya 10 individu sahaja yang faham dan menghargai tesis yang dihasilkan Ted.

Pada tahun itu, iaitu 1967, Ted telah memenangi Hadiah Sumner B. Myers di Universiti Michigan, yang telah mengiktiraf disertasinya sebagai yang terbaik dalam bidang matematik tahun itu.

Hujung tahun 1967, Ted yang ketika itu baru berusia 25 telah menjadi penolong profesor matematik di Univerisiti California mengajar kursus kalkulus dan geometri, dan merupakan profesor matematik termuda pernah diambil bekerja di situ.

Namun, sebagai pensyarah, Ted tidak disukai oleh para pelajar yang mengatakan tidak Ted seolah-olah tidak selesa dengan suasana pengajaran dan mengajar terus dari buku serta enggan menjawab soalan yang ditanya pelajar.

Ketika berusia 25 tahun dan menjadi penolong profesor di Universiti California

2 tahun berkhidmat sebagai pensyarah, akhirnya beliau meletakkan jawatan pada tahun 1969 tanpa apa-apa penjelasan. Ted kemudian berpindah ke Montana (kawasan pergunungan) dan membina kabin kecil dimana beliau tinggal bersendirian, memburu arnab, bercucuk tanam dan menghabiskan masanya dengan membaca. Ketika tempoh hidup menyendiri inilah rasa anti-kerajaan dan anti-teknologi dalam diri Ted mula terbina dan semakin menjadi-jadi.

Pada tahun 1978, Ted menghasilkan bom pertamanya, yang dihantar kepada profesor di Universiti Northwestern. Bungkusan tersebut dibuka oleh pengawal keselamatan univerisi yang telah mengalami kecederaan ringan akibat letupan bom tersebut. Bom yang dihasilkan Ted disasarkan ke atas mereka yang terlibat secara khusus dalam pengkomputeran, teknologi dan genetik.

Syarikat penerbangan Amerika kemudiannya menjadi sasaran Ted di mana 2 bom telah dihantar, satu pada 1979 namun bom tersebut gagal meletup dalam pesawat. Satu lagi bom pada 1980 telah dihantar kepada presiden syarikat United Airlines, yang mengakibatkan kecederaan ringan.

Disebabkan pengeboman ini, FBI kemudiannya bekerjasama dengan syarikat pos Amerika bersama Biro Alkohol, Tembakau dan Senjata Api bagi mengesan penjenayah di sebalik pengeboman itu.

Kes itu dikenali sebagai UNABOM, yang merupakan singkatan bagi UNiverisiti dan Airline BOMbing, dan penjenayah itu, Ted, digelar sebagai "Unabomber".

Ted menjadi semakin agresif dengan menghasilkan bomb yang lebih berbahaya pada tahun 1982. Pada tahun 1985, bom yang dihasilkan Ted telah menyebabkan kecederaan yang serius buat kali pertama apabila seorang pelajar ijazah sarjana dan kepten Tentera Udara Amerika Syarika telah kehilangan 4 jari dan buta sebelah mata. Bom tersebut adalah sama seperti bom-bom yang lain dihasilkannya, dibuat daripada kayu dan merupakan 100% hasil tangannya.

Pada tahun yang sama, kematian pertama disebabkan bom Ted telah berlaku. Seorang pemiilik kedai komputer, Hugh Scrutton, 38, maut akibat bom yang diletakkan di lot parkirnya meletup. 2 tahun kemudian pada tahun 1987, satu lagi serangan yang sama ke atas kedai komputer dilancarkan Ted di Utah apabila bom yang kelihatan seolah sekeping kayu telah meletup di lot parkir meletup.

Gary Wright, individu yang mengalihkan kepingan kayu tersebut telah mengalami putus saraf pada tangan kirinya dan letupan itu menyebabkan 200 serpihan kayu "tertembak" ke dalam badannya.

Ted kemudiannya berehat seketika daripada aktivitinya selama 6 tahun. Kembali aktif pada 1993, sebuah bom telah dihantar melalui pos kepada seorang profesor komputer sains di Universiti Yale iaitu David Gelernter.

Letupan bom menyebabkan David cedera kritikal, namun akhirnya pulih. Pada minggu yang sama, satu lagi bom juga dihantar melalui pos kepada Charles Epstein dari Universiti California yang menyebabkan kehilangan beberapa jari.

Seorang lagi mangsa maut akibat bom Ted, Thomas Mosser, yang merupakan pegawai eksekutif syarikat perhubungan dan pemasaran, Burson-Marsteller. Ted memberitahu beliau "mengebom" Thomas Mosser kerana syarikat Burston-Marsteller telah membantu Exxon membersihkan imej mereka selepas insiden tumpahan minyak Exxon Valdez, yang dianggap sebagai salah satu bencana alam yang paling dasyat disebabkan manusia. Bukan itu sahaja, Ted juga mendakwa syarikat tersebut membangunkan teknik dalam memanipulasi sikap manusia.

Mangsa maut terakhir oleh bom Ted berlaku pada tahun 1995, yang telah mengorbankan nyawa Gilbert Murray yang merupakan presiden "kumpulan melobi" industri kayu, California Forestry Association. Bom ini sebenarnya telah dihantar ke alamat presiden sebelumnya iaitu William Dennison yang telah bersara.

Sebanyak 23 cedera dan 3 kematian akibat daripada 16 siri pengeboman oleh Ted Kaczynski. Bom yang berbeza-beza telah dihantar namun mempunyai satu persamaan iaitu tertulis perkataan "FC" yang kemudiannya diberitahu oleh Ted yang bermaksud "Freedom Club".

Pada tahun 1995, satu surat telah dihantar ke New York Times daripada FC yang berbunyi:

Tawaran yang dimaksudkan adalah menerbitkan manifesto daripada FC, dan penghantaran bom akan dihentikan. Ted menghasilkan manifesto itu dalam bentuk esei dengan 35,000 patah perkataan yang diberi tajuk "Industrial Society and Its Future" yang menerangkan secara keras terhadap ancaman yang timbul akibat masyarakat industri terhadap kebebasan dan alam semulajadi.

Dalam manifestonya lagi, Ted menganalisa satu konsep yang dipanggil "proses kuasa", atau ia satu keperluan semulajadi manusia untuk terlibat dalam penetapan matlamat dan pencapaian objektif. Namun, dalam masyarakat industri moden, sedikit sahaja usaha yang diperlukan untuk memuaskan keperluan fizikal seseorang.

Dan akibat daripada ketidaksamaan antara keperluan manusia dan keadaan perindustrian, kehidupan moden diselubungi dengan kemurungan, tidak berdaya dan juga putus asa.

FBI kemudiannya mendorong New York Times dan Washington Post supaya menerbitkan manifesto tersebut dengan harapan dapat mendedahkan identiti FC. Esei tersebut kemudiannya diterbitkan pada September 1995 dan telah dibaca oleh kakak ipar Ted yang berasa curiga dengan penulisan tersebut.

Kakak ipar Ted kemudiannya memberikan esei tersebut kepada abang Ted, David, yang menyedari cara penulisan tersebut milik adiknya.

Selepas berbincang dan menggunakan khidmat penyiasat persendirian bagi memastikan keraguannya, David menghubungi FBI. Dengan bukti yang ada, FBI telah menyerbu rumah Ted dan menjumpai segala bukti yang membolehkan beliau dihadapkan ke mahkamah atas jenayah Unabomber.

Pada April 1996, pihak berkuasa telah menahan Ted Kaczynski di kabinnya di Montana dan membolehkan orang ramai melihat buat kali pertama pengebom "Unabomber" buat kali pertama selepas 18 tahun. Ketika ditahan, Ted kelihatan kotor dan tidak terurus, dengan rambut yang serabai. Rupa itu adalah biasa bagi mereka yang tinggal di kawasan Montana, namun bagi pihak media ia mengukuhkan lagi bahawa itu adalah imej pengganas.

FBI juga menjumpai sebuah bom yang belum siap dan alatan menghasilkan bom, serta diari Ted yang mempunyai 40,000 muka surat menerangkan jenayahnya dengan begitu terperinci.

Ted kemudiannya mengaku bersalah di atas 13 pengemboman, dan bekerjasama dengan pihak mahkamah bagi mengelakkan hukuman mati. Ted dijatuhkan hukuman penjara seumur hidup tanpa kemungkinan untuk mendapatkan pembebasan bersyarat, di penjara ADX Supermax di Colorado, antara penjara yang paling ketat di dunia.

Walaupun beliau dianggap sebagai pengganas, namun realitinya Ted adalah sama seperti individu genius yang lain, mempunyai pendidikan sehingga tahap tertinggi iaitu doktor falsafah dan tesisnya telah membantu menyelesaikan banyak masalah sukar yang melibatkan "boundary functions". Sehinggakan professor matematik Ted iaitu George Piranian tak mampu selesaikan.

Dan walaupun sangat mudah untuk menggelarkan Ted Kaczynski sebagai orang gila, ekstremis atau tidak mempunyai pertimbangan, namun idea-idea yang dilontarkan Ted juga mendapat sokongan.

Apa yang disampaikan dalam manifesto Ted mengenai kritikan terhadap teknologi telah lama diutarakan oleh ahli fikir British, termasuklah seorang penulis esei, Samuel Butler, dalam penulisannya "Darwin Among Machines" pada tahun 1863, yang berbunyi :

"Hari demi hari, mesin semakin berpengaruh di kalangan kita, hari demi hari kita semakin tunduk kepada mereka. Masa akan tiba dimana mesin akan menjadi tuan kepada dunia dan penduduknya.

Pendapat kami adalah perang patut diisytiharkan terhadap mereka (mesin) secepat mungkin. Setiap mesin harus dihapuskan oleh mereka yang menginginkan kebahagiaan dirin dan spesisnya." - Samuel Butler

Perhatikan betapa jelas dan hampirnya kenyataan Samuel Butler dengan amaran oleh Stephen Hawking, Bill Gates, Steve Wozniak, and Elon Musk mengenai "artificial intelligence", yang mana semua daripada mereka tetapi meneruskan sokongan terhadap kemajuan teknikal.


6 Haiwan Terpantas Di Dunia

Jika dibincangkan mengenai haiwan terpantas di dunia, ramai yang menyangkakan Cheetah adalah yang terpantas. Namun ramai yang silap. Haiwan terpantas di udara yang juga merupakan haiwan terpantas di dunia adalah seekor burung yang bernama Peregrine falcon. Burung ini boleh mencapai kelajuan 384 kilometer sejam, sama dengan kelajuan kereta Lykan Hypersport.

Namun, bagi haiwan di atas darat, lain pula ceritanya. iluminasi.com ingin berkongsi 5 haiwan darat yang terpantas di dunia.

Kecil-kecil cili padi. Pasti anda memandang rendah dan tak menyangkakan arnab adalah antara darat terpantas atas muka bumi. Arnab coklat ini tersangat pantas sehinggakan kepantasannya adalah dua kali ganda pelari pecut Olimpik.

Pada Kejohanan Dunia di Berlin pada Ogos 2009, Usain Bolt telah mencatatkan kelajuan manusia terpantas dengan kelajuan 44.72 kilometer sejam, namun bagi arnab coklat terutamanya "European Brown Hare" ini, ia boleh mencapai kelajuan 72 kilometer sejam.

Dikenali sebagai kijang India, Blackbuk ini biasanya dijumpai di India, Pakistan dan Nepal. Haiwan ini mempunyai tanduk yang sangat unik berbanding kijang-kijang yang lain dan berpusing-pusing seperti keris. Berat maksima Blackbuck boleh mencapai sehingga 57 kilogram dan lebar bahu sepanjang 84 sentimeter. Sebagai haiwan darat ke-5 terpantas di dunia, Blackbuck mampu mencapai kelajuan 80 kilometer sejam.

Haiwan herbivor yang mempunyai rupa yang "gangster" ini boleh dijumpai di barat dan timur Afrika. Wildebeest adalah haiwan yang sangat terkenal dengan penghijrahan tahunan ke padang rumput yang baru. Walaupun berbadan agak besar yang boleh mencecah setinggi 145 sentimeter dan berat 290 kilogram, namun ia mampu memecut dengan kelajuan 80.5 kilometer sejam.

Bersaiz sederhana, springbok adalah sejenis haiwan dari keluarga kijang-rusa yang berasal dari barat daya Afrika. Ia boleh melompat setinggi 4 meter ke udara dan melompat sejauh 15 meter secara mendatar. Ia boleh membesar sehingga 150 sentimeter dan seberat 42 kilogram, dan mencapai kelajuan maksima 85 kilometer sejam.

Pronghorn adalah haiwan daripada keluarga kijang seperti Springbrook, namun bersaiz lebih besar dan merupakan haiwan darat kedua terpantas di dunia. Kepantasan Pronghorn ini digunakan untuk mengelakkan diri daripada menjadi mangsa pemangsa seperti harimau dan singa.

Pronghorn boleh mencapai panjang 150 sentimeter dan ketinggian 104 sentimeter serta berat maksima 65 kilogram. Dengan bentuk badan yang ideal ini, Pronghorn boleh mencapai kelajuan 88.5 kilometer sejam.

Seperti yang dijangkakan, Cheetah atau nama saintifiknya Acinonyx jubatus adalah haiwan terpantas atas muka bumi. Cheetah boleh membesar di antara 1.1 hingga 1.4 meter dari kepala ke punggung, dengan kelebaran bahu dari 70 hingga 90 sentimeter. Beratnya pula di antara 21 hingga 72 kilogram.

Haiwan terpantas di dunia ini biasanya berkelajuan 64 kilometer sejam ketika memburu, dan boleh mencapai kelajuan maksima 115 kilometer sejam. Cheetah hanya memerlukan 3 saat untuk mencapai kelajuan 100 kilometer sejam.


5 Perangai Buruk Masyarakat Yang Kerap Berlaku di Food Court IKEA

Saya cukup gemar makan di food court IKEA walaupun harganya agak tinggi tetapi kualiti makanannya sebenarnya sedap. Saya bukan bercerita tentang bebola daging IKEA yang semakin hari semakin tak sedap, tetapi tentang kepak ayam goreng yang setakat ini, tak pernah lagi mengecewakan saya.

Seperti yang kita sedia maklum, IKEA mengamalkan sistem servis layan diri yang kurang dipatuhi orang ramai. Semua pelanggan perlu mengemaskan meja sendiri selepas makan dan membawa pinggan, mangkuk dan cawan ke satu bahagian yang telah ditetapkan. Perbuatan ini jarang berlaku di negara kita sehinggakan pihak pengurusan IKEA nampaknya terpaksa melantik beberapa orang pekerja hanya untuk mengemaskan meja makan yang telah digunakan.

Saya berkesempatan menemubual Amjad secara tidak rasmi, seorang warga Bangladesh yang pernah bekerja di food court IKEA (cawangan mana terpaksa dirahsiakan)  dan dia sendiri telah menggariskan 5 perangai orang Malaysia yang membuatkan dia tertanya-tanya.

Amjad sebenarnya ditugaskan untuk mengelap meja mana yang kotor dan mengemaskan bahagian pengumpulan peralatan makan dan minum yang telah dipakai. Walaupun sudah diletakkan pelekat di atas meja dan papan tanda didirikan, memang kerap Amjad terpaksa membersihkan meja dan mengangkut sisa-sisa makanan orang Malaysia.

Troli makanan yang bersepah dan mengganggu trafik juga perlu dikemaskan oleh mereka supaya tidak menghalang laluan. Rasanya perkara itu tidaklah susah untuk dilakukan tetapi terlalu ramai yang masih terus melakukannya.

Sebelum datang ke Malaysia, Amjad membayangkan suasana kehidupan lebih bersih berbanding kampung halamannya di daerah Silhet yang agak daif. Sampai di Malaysia beliau menjangkakan penduduknya mengamalkan tahap moral yang tinggi namun sebaliknya berlaku. Bukan setakat di IKEA, malahan Amjad yang juga pernah bekerja sebagai pencuci tandas di sebuah pasaraya terkenal mampu melihat mentaliti yang sama.

Di IKEA, Amjad mempersoalkan mengapa terlalu banyak sampah jatuh ke atas lantai semasa orang Malaysia makan. Yang paling Amjad ingat, bagaimana dia perlu mencuci kahak berwarna hijau yang diludah atas lantai. Apa yang peludah itu fikirkan sebenarnya?

Amjad berkata dia sungguh sedih melihat jumlah makanan yang dibuang setiap hari. Ada kalanya, banyak makanan yang kelihatan hanya dimakan sedikit lalu langsung tidak disentuh. Paling banyak dibuang adalah kepak ayam dan bebola daging, mungkin ditinggalkan selepas kenyang. Selain itu kentang goreng yang dibuang juga tidak terkira jumlahnya.

Ketika waktu puncak, oleh kerana tidak ramai yang membersihkan meja, pasti ramai orang yang memerlukan meja dalam jangka masa yang cepat. Selalunya yang bertugas membersihkan meja hanyalah 2 atau 3 orang pekerja dan situasi pada waktu puncak, cukup merisaukan Amjad.

Dia pernah diarah ke sana ke mari untuk mengemas dan mengelap meja, sedangkan jika difikirkan, bukanlah tugasnya. Dia pernah dimarahi kerana tidak mengemas meja kerana sibuk menyusun dulang di kaunter. Dia juga pernah diminta oleh pelanggan untuk mengangkat hidangan yang sudah habis di makan oleh pelanggan supaya senang mereka berborak-borak.

Selain itu Amjad juga kerap melihat pertengkaran antara orang yang masih duduk di meja dan orang yang menggesa pelanggan tersebut mengosongkan mejanya supaya dia boleh makan. Menurut Amjad, apabila perkara tersebut berlaku, selalunya akan berlaku sedikit pertengkaran dan Amjad berkata, sepanjang dia bekerja, syukurlah dia tak pernah nampak insiden pergaduhan.

Setiap hari, Amjad mengutip berpuluh-puluh batang pensil yang disediakan oleh pihak IKEA untuk kemudahan penggunanya di food court. Selain itu, ramai yang mengambil tisu dengan banyak tanpa menggunakannya dan hanya ditinggalkan di atas meja.

Tidak masuk lagi jumlah paket gula yang senantiasa perlu diisi semula kerana setiap orang mengambil kuantiti yang banyak tanpa memerlukan. Sudu dan garpu yang sebenarnya bersih terpaksa dicuci sekali lagi hanya kerana sudah diambil. Kata Amjad, bila waktu puncak memang berlaku kekurangan utensil untuk digunakan kerana jumlah yang diambil terlalu banyak dan kekurangan pekerja untuk mengutip, membuatkan proses pengutipan dan pembersihan perlahan.

Sebelum mengakhiri perbualan, Amjad berkata bekerja di food court IKEA merupakan satu pengalaman membuka mata pada beliau. Ini kerana pengalaman beliau melihat sendiri perangai orang Malaysia yang amat berlainan dengan apa yang dia dan kawan-kawannya lalui, membuatkan dia tertanya-tanya jugalah, apa yang tak betul dengan orang Malaysia?

Kata dia, kita mewah dari segi harta tapi dari segi tata susila, dia katakan kita ini miskin benar berdasarkan pemerhatian dia. Makanan banyak, tempat makan sedap, suasana selesa, tapi nikmat yang berada di depan mata seolah-olah tidak dihargai oleh rakyat Malaysia.

Amjad mengakui, ada kalanya dia secara sorok-sorok menyimpan kepak ayam goreng yang kelihatan tidak diusik untuk disimpan dalam satu bekas sebagai makanan dia dan kawan-kawannya pada hari itu. "Saya tak suka meatball," kata Amjad. "Tadak sedap."


5 Nombor Plat Kenderaan Paling Mahal Di Dunia

Kecoh apabila JPJ Perlis dikatakan mencatatkan rekod tertinggi dalam sejarah agensi itu apabila telah mengutip sebanyak RM12.2 juta hasil bidaan nombor pendaftaran "RR". Kutipan tertinggi sebelum ini adalah sebanyak RM7.1 juta. No plat "R1" tidak dibida oleh sesiapa kerana merupakan no plat khas Raja Perlis, Tuanku Syed Sirajuddin Putra Jamalullail.

Yang di-Pertuan Agong iaitu Sultan Kelantan, Sultan Muhammad V telah memenangi bidaan dua nombor plat iaitu RR6 dan RR9 dengan jumlah RM856,780. Di Malaysia, rekod no plat termahal dipegang oleh Sultan Johor dengan nilai pembelian RM836,660 bagi no plat "F1".

iluminasi.com ingin berkongsi 5 nombor pendaftaran kenderaan termahal dalam sejarah dunia.

Berada di tangga ke-5 no plat termahal di dunia pernah dicatatkan adalah no plat "S1". No plat ini dipercayai no plat pertama di Scotland dan dahulunya dipasangkan kepada kereta yang dimiliki oleh antara pemilik kereta pertama di Scotland iaitu Lord Kingsburgh pada tahun 1903.

Dengan harga RM2.23 juta, ia telah dibeli pada tahun 2008 oleh seseorang yang tidak mahu diketahui identitinya yang memberitahu akan dipasangkan pada kereta Skoda model lama yang berwarna merah

Seorang usahawan dari Bradford, United Kingdom telah memadamkan rekod yang dipegang oleh no plat "S1", dengan membayar harga RM2.43 juta bagi mendapatkan nombor plat "F1" yang samgat sinonim dengan Formula 1. Ia juga merupakan no plat termahal dalam sejarah Britain.

Pada tahun 2014, Afzal Khan telah menolak tawaran satu individu yang ingin membeli no plat "F1" ini dengan harga RM33.16 juta. No plat ini dipasangkan kepada kereta Mercedes SLR McLaren beliau. Beliau memberitahu ia merupakan pembelian yang berbaloi kerana harga sebenarnya mungkin bernilai 10 kali ganda.

No plat ke-3 termahal di dunia dan termahal di Eropah telah dibeli oleh penjual kereta klasik iaitu John Collins dengan harga RM2.86 juta. No plat "25 O" tersebut dipasangkan pada sebuah kereta Ferrari 250 SWB yang pernah dimiliki oleh lagenda Eric Clapton dan bernilai RM42.8 juta.

Talal Ali Mohmmad Khouri, seorang ahli perniagaan dan ahli lembaga Abu Dhabi Chamber of Commerce, telah mencatatkan rekod pembelian no plat termahal di dunia pada tahun 2007. Sebanyak RM19.35 juta dibelanjakan oleh hartawan ini bagi mendapatkan no plat "5" itu.

Dalam lelongan yang sama, beliau juga membeli satu lagi no plat iaitu "55" dengan harga RM4.4 juta. Talal Ali memberitahu akan menjual no plat itu apabila beliau meninggal dunia dan menggunakannya untuk amal jariah.

Tak syak lagi nombor pendaftaran kereta termahal di dunia yang pernah dibeli adalah di Abu Dhabi. Rekod yang dipegang oleh Talal Ali pada tahun 2007 telah dipecahkan oleh Saeed Abdul Ghaffar Khouri yang merupakan ahli perniagaan dan juga salah seorang ahli keluarga kaya Abu Dhabi telah membeli nombor plat "1" denga harga RM38.67 juta.

Terdapat beberapa sumber yang menunjukkan no plat ini digunakan pada beberapa kereta termasuklah Pagani Zonda F, Bugatti Veyron dan Phantom . Namun, harga no plat ini sendiri lebih mahal daripada harga kereta-kereta ini.


6 Fakta Berkaitan Hukuman Mati Menggunakan Kerusi Elektrik

Hukuman mati bagi penjenayah biasanya dijatuhkan oleh mahkamah kepada mereka yang melakukan jenayah-jenayah yang serius seperti membunuh dan mengedar dadah dalam jumlah yang banyak. Walaupun rayuan boleh dilakukan, namun ia bergantung kepada keputusan muktamad hakim.

Bagi mereka yang dijatuhkan hukuman mati, terdapat beberapa kaedah bagi melaksanakan hukuman ini. Antaranya termasuklah tali gantung, ditembak dan juga kerusi elektrik. Bagi kebanyakan orang, hukuman mati dengan cara kerusi elektrik adalah yang paling mengerikan.

iluminasi.com ingin berkongsi 6 fakta mengenai hukuman mati menggunakan kerusi elektrik.

Seorang doktor gigi dari Buffalo, New York iaitu Alfred Southwick, adalah pencipta kepada kerusi elektrik. Beliau merupakan doktor gigi yang mempunyai latarbelakang mekanik. Beliau mendapat idea penciptaan kerusi elektrik ini ketika terbaca kes kematian seorang lelaki mabuk yang memecah masuk ke sebuah bangunan dan tersentuh kotak elektrik. Ideanya itu telah dicadangkan untuk melaksanakan hukuman mati terhadap banduan dan ia diterima.

Kerusi elektrik tersebut terlebih dahulu diuji oleh Alfred ke atas haiwan bagi mengosongkan pusat haiwan yang tidak diambil oleh manusia untuk dibela.

Apabila arus eletrik dengan voltan 500 hingga 2000 melalui tubuh badan seseorang, terdapat banyak perkara yang berlaku pada tubuh tersebut, selain mati. Ketika di saat-saat akhir, usus dan pundi kencing merehatkan otot-ototnya yang bermaksud tidak menahan apa-apa yang keluar darinya. Ia merupakan perkara yang tidak disengajakan dan tidak ada kena mengena dengan ketakutan yang dialami oleh mangsa.

Renjatan elektrik tersebut mengakibatkan mangsa terberak dan terkencing, termasuk muntah darah. Jadi bagi memudahkan kerja-kerja pembersihan, pengawal akan memberika lampin kepada banduan ketika membuat persediaan terakhir. Terdapat juga kes di mana banduan diberikan prosedur enema yang mana gas atas cecair disuntik masuk ke dalam rektum dan mengeluarkan kandungan yang ada terlebih dahulu.

Sebagai ciptaan manusia, pastinya ia mempunyai kelemahan. Dan jika hanya sedikit kelemahan berlaku, ia akan menyebabkan kegagalan membunuh banduan malah menyebabkan badan banduan terbakar. Dilaporkan terdapat beberapa kes di mana badan banduan terbakar ketika suis dihidupkan yang menyebabkan mangsa mengalami kesakitan yang amat sangat.

Seorang banduan bernama Pedro Madina sedang menunggu hukuman matinya pada Mac 1997. Ketika Pedro duduk di atas kerusi elektrik dan semuanya seolah-olah bersedia, tuil kemudiannya ditarik bagi memulakan hukuman. Namun, menurut seorang saksi, beliau ternampak api menyala di atas kepala Pedro. Kejadian itu menyebabkan bau yang sangat busuk keluar dan menyebabkan 2 orang saksi hampir muntah.

Tenaga elektrik yang melalui badan banduan menyebabkan badannya seolah-olah "dimasak" dan tisu-tisu lembut menjadi bengkak. Apabila bercakap mengenai tisu lembut, ia termasuklah bebola mata. Dalam sesetengah kes, apabila tuil ditarik dan arus elektrik mula bergerak, ia mengakibatkan badan membengkak dengan cepatnya dan membuatkan bebola mata terkeluar dari soketnya lalu tergantung di wajah banguan.

Selain itu, suhu kerusi elektrik yang sangat melampau boleh menyebabkan bebola mata menjadi cair. Bagi mengelakkan kejadian ini daripada berlaku dan menyebabkan saksi-saksi terkejut, mata banduan biasanya dililit menggunakan pita pelekat terlebih dahulu.

Disebabkan banduan akan dihukum mati, tak semestinya mereka akan ditarik dan dihumban ke atas kerusi elektrik. Prosedur-prosedur yang dilakukan adalah mencukur rambut banduan dan diberi makan terlebih dahulu pada malam sebelumnya. Ketika sampai hari tersebut, banduan dibawa duduk di atas kerusi dan span yang dilembapkan dengan air garam diletakkan di atas kepala melancarkan bagi kekonduksian. Span itu kemudiannya ditutup dengan penutup kepala yang diperbuat daripada logam.

Span tersebut hanya perlu lembap dan bukannya basah, kerana span yang basah akan menyebabkan litar pintas. Satu lagi elektrod dibasahkan dengan jeli dan dipasangkan pada kaki banduan yang juga dicukur. Akhir sekali, penutup mata atau sarung kepala dipakaikan pada banduan, dan semuanya sudah siap.

Setelah semua prosedur dijalankan, banduan yang terduduk di atas kerusi elektrik hanya menunggu masa. Warden yang bertanggungjawab akan memastikan semuanya telah disiapkan, dan memberi signal kepada pelaksana. Pelaksana tersebut kemudiannya akan menarik tuil bagi menghidupkan arus elektrik. Satu renjatan di antara 500 hingga 2000 volt akan melalui badan banduan dan akan kekal selama 30 saat.

Selepas 30 saat, arus elektrik dimatikan dan doktor yang bersedia menunggu badan banduan untuk sejuk seketika. Jika tersentuk badan banduan sejurus selepas hukuman dilaksanakan, boleh menyebabkan lecur. Setelah badan banduan sejuk, doktor akan memeriksa sama ada jantung banduan masih berdegup, dan jika tidak, pemeriksaan sekali lagi dilakukan dan waktu kematian diumumkan.

Jika masih terdapat degupan jantung yang mana sangat jarang berlaku, satu lagi renjatan akan dilakukan, sehinggalah banduan tersebut benar-benar tidak bernyawa lagi.